
    Prije nešto više od dvije godine, pronašao sam na Aveniji napuštenu kutiju s mnoštvom crno-bijelih fotografija. Isprva sam bio uvjeren da je dovoljno tek nepovezano ih pregledati, ostaviti što manje otisaka prstiju na njima i spremiti ih natrag u kutiju. Vraćajući im se ponovno jednom drugom prilikom, uvidio sam da su fotografije povezane u narativ i da commuteri uhvaćeni na njima imaju imena. Shvatio sam da se radi o likovima koje, da ih nema, trebalo bi ih izmisliti. Stoga sam to i učinio. Kao i uvijek, fotografije šute, ali govore međuprostori.

    Ovo je priča o sedam osoba, uhvaćenih u presjeku na Aveniji, u sasvim određenom vremenu i prostoru. Pretpostavljam da će čitatelju biti odmah jasno da ovim pjesmama ipak dominiraju međuprostori. U svakom slučaju, supstrat ovog narativa su oni – commuteri – i situacije u kojima ih ovi stihovi nalaze.

    Julien i Gemma od završetka fakulteta uređuju i vode, kako se to već kaže, poslijepodnevno-večernji program na gradskom radiju. Oni izbliza i vrlo up-to-date prate, promišljaju i prenose elemente pop-kulture u svakodnevnicu grada. Vrlo su blizu nekomercijalnosti, no imaju čvrstu podršku glavnog urednika u čiju se programsku viziju, barem zasad, uklapa takav, pomalo indie pristup.

    Jonas i Edith su bračni par, u trenutku u kojem ih zahvaćaju ovi stihovi imaju troje djece, on je vrhunski stručnjak na području društvene teorije s najvišim referencama, ona je doktorica pravnih znanosti.

    Oba para pokošena su galopirajućom gospodarskom krizom koja prodire, poput rastuće vode, u sva područja grada i uvlači se u njihove živote. Povrh toga, u vrijeme kad se diferencijacija u pogledu na svijet i fenomene u njemu svodi na crno-bijelu i eventualno još jednu temeljnu boju, događa se da vrhunski stručnjaci, a pogotovo na devalvirajućem području kulture i društvenih znanosti, postanu jednostavno „prekvalificirani“. Možda ova dodatna temeljna boja u kratkim vremenskim razmacima metamorfira. U očima naših likova ona se pokazuje kao „skarlet“ boja. Čitava dramatika, možda i više od okolnosti gospodarske krize, dodatno je podcrtana činjenicom da se oni nalaze u ionako redefinirajućem životnom razdoblju, u kojem pitanja nadilaze ekonomsku razinu: kako integrirati činjenice smrtnosti, ljubavi, odgovornosti za drugu osobu. Svjesni su (između ostalog i iz vlastitog iskustva) da na ovim područjima nema laganja, ukoliko ne nalaziš veritativne odgovore, stvari se vraćaju sigurno kao bumerang u potiljak.

    U vremenu kad ih život odvodi na dublju razinu – gdje se stvarni metro njihovog grada, na karti nepostojećeg metroa našeg grada, stapa s alegorijskim metroom njihovih nutarnjih gradova – pitaju se što preostaje kada prostor postane uglavnom zapreka.

    Potom, tu je Jan, osoba koja vodi jedan od najboljih arhitektonskih studija u gradu, te pjeva u lokalnom post-rock / alt.country bendu Nestalne frekvencije, u kojem Jonas svira klavijature. Nakon dugo godina lomljenja u sebi on stječe sigurnost koju je čekao, te uskoro napušta grad i odlazi, kako nam to pojašnjava jedna od pjesama, „u posvećeni život / ne ulazim u detalje“. Njegova odluka nije puka nuspojava stanja u društvu, niti eskapizam u radikalnu promjenu potaknut privatnim potresima, već temeljno nasljedovanje nutarnjeg glasa. Ona svakako ostavlja duboki trag na život Juliena, Gemme, Jonasa i Edith, njegovih prijatelja.

    Naposlijetku, tu je i pomalo misteriozan lik koji se potpisuje kao dos_toyevsky u svojim glazbenim recenzijama, koje piše za Kazalište lutaka – gradski portal o kulturi koji izlazi kvartalno kao tiskano izdanje. On se nalazi sasvim izvan kružoka spomenute petorke. Radi kao bibliotekar. U svojim tekstovima promišlja umjetnost i načine nadogradnje formata njezine prisutnosti u ovom vremenu, te sve više bilježi vlastito rastuće nezadovoljstvo njezinim aktualnim izričajima koji su, po njegovom mišljenju, repetitivni, samoreferencijalni i – jednostavno – nekreativni. Ovo mišljenje dijeli ne_mirovsky, još jedan (i zadnji) pseudonim impresuma Kazališta lutaka. Poput dos_toyevskog, i ona, dok piše, radi druge dnevne poslove. Ili, bolje rečeno, kad ne radi, piše. Trenutno je konobarica u jednom malom, nekonvencionalnom gradskom restoranu. Iako pišu za isti magazin, sve što znaju jedno o drugome proizlazi isključivo iz njihovih tekstova. Sasvim dovoljno za uvod. I previše. Vrijedi ponoviti samo to da je ova priča uhvaćena u pokretu, u grubom presjeku. Kao dokument jednog vremena i međuprostora.

  
    COMMUTERI.

ISPOČETKA.

  
    STUDIJA.
IZRANJANJE.

     

    I.

    (jonas)

    carstva obično dugo i predvidljivo zalaze

naše carstvo nestalo je u sekundama, čini mi se

strukture svijeta koji smo poznavali

ostale su naizgled iste

ptice su cvrkutale u skrletno jutro

vlakovi su se i dalje mimoilazili pri velikoj brzini

lica na prozorima vagona susretala su se

kao pokretne fotografije na svijesti

kao i svakog dana
commuteri su išli na posao

obraza naslonjenih na dlan gledali sneno

slova koja bi ostajala lebdjeti u zraku

kestene koji bi se zaustavljali u padu

iz njihovog kuta gledanja

pri velikoj brzini

kroz prozorsko staklo

gotovo svi sa slušalicama u ušima zamišljeno

radio je svirao u pozadini

„Jutro postaje eklektično“ ujutro za put na posao

„Sonične dihotomije“ poslijepodne za povratak kući

sasvim običan rujan, rekao bih

a ipak prilično sam siguran

da su boje grada, edith

bile zatitrile na nekoliko sekundi

vidio sam Aveniju u stakličasto-plavoj boji, kažem ti

kao svijet u reflektirajućim staklima jutros

    bila mi je sumnjiva deset minuta preuranjena gemmina odjava

sinoć iz programa

vode u lokvama narasle su i

cijelu noć zapljuskivale lukobrane s nutarnje strane

idealnog grada iz naših misli, potopile tračnice

pomalo apokaliptično dovele metro do kratkog spoja

pretvorile podzemne garaže u rezervoare

i oprale osmoznom vodom nebodere

samo da bismo ih osušili svojim prvim dahom

obrisali memoarima

naših identiteta nakon buđenja

grad nikad nije bio tako suh kao jutros

ogoljenih temelja

i stabala

lišće

krade pažnju

i nadvladava nam korake

    činilo se kao novi početak

jučer bujica

a jutros ovaj titraj

i obrisi osušenih lokvi na Aveniji

imam snažan osjećaj, edith izronimo

da smo prošli neku točku

nakon koje nije moguće vratiti se na tvorničke postavke

iako nismo svakodnevni roboti

imam snažan osjećaj da ćemo nadolazeće razdoblje

nazivati „post-imperij međuprostora“

jer carstvo naših dosadašnjih međuprostora, edith izronimo
nestalo je u sekundama

i nepovratno

     

    (edith)

    vratimo se na površinu, jonas izronimo
na površinu problema

oni su plošni i imaju svoje granice

svoje bridove i svaki od njih

vrlo konkretan je i uhvatljiv

na primjer, pokušajmo:

ti si nezaposleni

doktor društvenih znanosti i tvoji znanstveni članci

guraju znanost naprijed i doprinose, znam,

ne sumnjam u to i mislim da je to vrijedno

svejedno to ne umanjuje ovu olovnu težinu

s kojom se budim na vratu

jer mjesecima živimo samo zahvaljujući činjenici

da ja imam posao
izronimo
koji je trebao biti privremen, do bolje prilike, u izvornoj ideji

ako tvoje suze mirišu na biblioteke, jonas

moje mirišu na citrus

poput nove informatičke opreme kad se raspakira

poput zraka u dodiru s nekim autentično ljudskim

međuprostorom koji se otvara

a posljednjih mjeseci naš stan miriše samo na biblioteke

na ulaznim vratima doticaja

između tebe i mene aktivira se alarm u oba smjera

nešto smo otprije uzeli s police i očito zaboravili vratiti

    znaš, postoji jedna druga stvar koja mi odzvanja u glavi

već neko vrijeme i u mnogim glavama

ljudi koje poznajemo zvone alarmi

(svih onih na koje misliš kad u svojim radovima pišeš

u prvom licu množine)

vidio si svijet u stakličasto-plavoj boji, kažeš

želim ti reći, jonas, da ja, međutim, vidim

kako titrimo i mijenjamo se kao osobe

(nemoj me tako gledati)

jer kad se osvrnemo postaje nam jasno

da smo skliznuli izronimo za nijansu

niz tridesete, a opet prilično daleko

i izvan kontrole

uzalud grimasa nevjerice, jonas

znam te i znam da i ti znaš

i razmišljaš o ovome, zato pitam te

    zašto

baš svi tvoji članci govore o drugoj polovici devedesetih

i prvoj polovici nultih

kao da se ništa osim reciklaže u društvenoj teoriji

vrijedno nije dogodilo u posljednjih deset godina?

    zašto

ti ne zvuče zastarjelo pjesme iz 2001.

nego, priznaj, zvuče ti svježije nego bilo koja

julienova preporuka s radija danas poslijepodne?

    i zašto

povezuješ mirise s

bibliotekama, kišom, mokrim cestama

i drugim mojim i tvojim međuprostorima prošlosti?

    dolazi trenutak kad ćemo vidjeti Aveniju kakva stvarno jest

onaj trenutak, jonas, možda nisi primijetio kada

pored nas prošao je

više nema mnogo toga na njoj što nas nadahnjuje

nesvjesno prokrijumčarili smo ponegdje

sanjarenje otvorenih očiju u srednje godine

ono možda koegzistira uz odgovorno poimanje

svijeta i zasad održivo je

ali možda je vrijeme da iznova promislimo sve

i pospremimo poslove koje doista volimo u kuteve

naših identiteta i u zaboravljene pretince

prtljage za godišnje odmore

kad djecu stavimo na spavanje

jer jednostavno nemam u sebi kreativne snage

nema ništa poetično u mojih osam sati u državnoj upravi

jonas, jamčim ti, jedina poezija koju vidim u mojim danima

su ova tri anđela koja smo uspavljivali

proteklih nešto više od sat vremena

a i ta poezija ponekad me ostavlja bez osjećaja

ja hodam iznad osjećaja, jonas, već tjednima

a mi starimo

već trideset-i-nešto-malo godina

i ne prestajemo

stariti ako prešutno odlučimo

o tome ne pričati

     

    (jonas)

    zar doista misliš da meni stvarni svijet uglavnom ne ide

i da samo ideje lice su svijeta koje dodirujem

prije sedam mjeseci na listi znanstvenih novaka

srušilo se ispod crte moje ime

ne znam što bih trebao napraviti, edith

razvozim i šećem klince

provodim vrijeme s njima, kuham

i objavljujem članke kao sumanut, kao da zafrkavam se

u uglednim časopisima, skupljam ih u prvu knjigu

motrim svaki mogući prostor za promjenu

i čekam svoju priliku, ponekad ukradem

pokoju probu ili iznenadni koncert na terasi radija

s Nestalnim frekvencijama

    previše sam uložio truda, to znaš

u svoje obrazovanje da bih odmah prihvatio posao

koji mi je oduvijek otvoren

u biblioteci na fakultetu

i zato ponekad tako mirišu moje suze

jer nas taj scenarij još uvijek čeka nakon nove godine

rekli smo, ako se stvari ne promijene

mislili smo da mi nosimo promjene

da mi otjelovljujemo promjene

razvozim i šećem klince

objavljujem znanstvene članke

bez pokroviteljstva ili naknade

i povremeno sviram klavijature u bendu

Nestalne frekvencije

    zvuči kao patnje i plač privilegiranih, dobro te čujem

ti si doktorica, kad već ronimo izronimo
pravnih znanosti

i bilježiš pritužbe u prvom stupnju na trećem katu u državnoj upravi

povodom propusta u relacijskoj edukaciji

činovnika, ponekad se pitam

da li i gdje nismo bili dovoljno riskirali

ako mi želiš reći da postoje samo dvije vrste ljudi

oni koji još nisu

i oni koji su već udarili glavom o zid

moram ti reći da su tvoji horizonti nestvarno sivi i blindirani

i da ti je netko putem zatvorio nebo

a nisu oblaci

    hladno mi je u ovim međuprostorima, edith

tvog trenutnog pogleda na svijet

osjećaji nisu najvažniji

ali gubimo putem nešto više od poezije

ako izgubimo ritam kiše koja rominja

smislom, topla kao milost

ne zaboravi da još uvijek imamo život

i da ga svjesno gubimo

svakodnevno za anđele

dok imamo to imamo sve

     

    II.

    (jan)

    previše vremena provodim na površini neželjeno

oklijevam na vratima međuprostora već predugo

jer stvar je prilično jasna i neće postati jasnijom

u početku sam bio zabrinut i nisam uopće zapazio

kako je ova ljubav prerasla u nešto što još nisam susreo

zaostajao sam dva koraka kada su osjećaji

prestali biti prostor na koji se može osloniti

glavu

a ja sam zaronio

nisam znao izronimo nisam znao

ova ljubav

mijenja lica kao dizalica boje na Molo longu

noću, neprimjetno

    u sudaru s njom ja sam uvijek u krivu

uvijek u krivu
izronimo

    čini mi se kao da sam ostao na mjestu nekoliko godina previse

a opet potrebno

stvar je prilično jasna i neće postati jasnijom

ova priča

ne zanimaju me surogati niti analogije za nju kojima obiluje

ovo vrijeme, da se razumijemo

mnogi razgovaraju sa mnom o poslu, o glazbi, o neočekivanoj boji čarapa

o prostoru, o stvarima koje volimo

i o čemu se slažemo da je prihvatljivo

ok, ali

o smislu stvari, međuprostorima

i hrvanju sa smrtnošću nikad ne govorimo

dok ne postane očito i nešto

što je jednostavno tu

lako je plutati na trbuhu

s licem ispod površine
izronimo

    postoji cijela umjetnost izranjanja iz plićaka

u mojim godinama (trideset i dvije)

površinska napetost je gotovo magnetska

prsti su mi zalijepljeni za prozor vlaka, morat ću ostati bez otisaka

„arhitektonski studio na Aveniji

i mikrofon u Nestalnim frekvencijama

zamijenio za tišinu međuprostora negdje

između njega, nas i Boga“

pisat će grafitnom olovkom

na sjedištu gdje sam nekad u metrou sjedio ja

nastat će tišina

moje posjetnice ionako su izrađene od biorazgradivog materijala

što se mene tiče stvar je jasna

i neće postati jasnijom

     

    III.

    (gemma)

    potrebno je

ponekad

da ti mene vratiš u stvarnost

kucaš mi treći put malo snažnije

na staklo kabine u studiju

brzo otvaraš usta, ništa te ne čujem

zaboravljam da imam slušalice cijelo poslijepodne

na utrnulim ušima više odsutno

nego sada i ovdje

    ok, signal je sada malo bolji, govori na mikrofon

ne prolazi mi se kroz izolacije, čujem te sasvim dobro

ovdje u kabini

ako hoćeš, upali gramofon

urezat ću tu toliko važnu izjavu na vinil

skupa s novom glazbenom podlogom

i gurnuti ti je ispod vrata po običaju

s bijelim omotom i minutažom

     

    (julien)

    (prekidač pored mikrofona: ON/OFF)
imamo još nekoliko dana da
izronimo
otkupimo naš udio u dobiti radiostanice

nude nam alternativno posao noćnih čuvara programa

a poslijepodnevna smjena u ovom obliku

ukida se od sljedeće jeseni

i već postoji shema nove emisije s terena

nešto kao zamjenski vodič

poslije posla kroz Aveniju

za one koji neće htjeti izaći iz kuće

a opet žele biti na njoj u stvarnom vremenu

i imati neku podlogu koja curi uživo

u pozadini

uglavnom, san je prilično dugo trajao i očekivali smo buđenje

otkad su promijenili glavnog urednika

zbog prevelikog odmaka sadržaja od konkurencije

i prosjeka

sasvim dovoljno da se osjećamo malenima

ispred sustava

gledam Aveniju, gemma, i pitam se

hoće li primijetiti da nas nema

i da se bilo što promijenilo

    mogli bismo prodavati cigle iz našeg zida zvuka

koncesionirati minute etera

i zavaravati se da smo zadnja linija obrane

i da kosa grada ostat će masna bez tvojih mat podloga

i tjeme se ubrzo pokazati bez mojih radiodrama

a istina je da smo na raskrižju

i da gledamo nezaposlenost u žute joj oči

zatvaraju se zidovi, gemma izronimo
ostajemo ponovno sami s našim međuprostorima

kao i uvijek

samo što sada ova istina postaje puno stvarnija

otpadaju svi nesvjesni prividi koje smo nakupili

putem, otpadaju sada

suhe sve su lokve

fotografije sve su u boji, izvan fokusa

i mutne

     

    (gemma)

    ne moraš previše dozivati pitanje o smislu

pitanje je s nama ovdje i sada

i ostat će tu i kad mi odemo

čuvaj se misli, pitaj svaku čija je i odakle dolazi
izronimo
otkud ova nelagoda dok hodamo kroz naš grad

sada bez zaštitnih mreža? otkad se ti budiš

svaki dan u petnaest do pet bez alarma?

šutke se vozimo u metrou i hvata me groza

jer očaj i strah već su u ovom studiju

u staklu koje nas odvaja

i u porama naših međuprostora

pišeš emisije za sutra do kasno u noć

odnedavno sve ide uživo i ništa nije improvizirano

ne mogu zaspati ako na stropu ne vidim svjetla grada

     

    (julien)

    ono što me trenutno razdire nije

toliko osiguravanje gole egzistencije

možda polomljeni ali, kao uostalom i uvijek,

dočekat ćemo se već negdje na noge

ali izjeda me ovo sveopće površinsko

plutanje

i bojim se

jer nitko više ne vjeruje da je moguće

da izronimo
to je ono što me ruši

dos_toyevsky radi druge dnevne poslove i osjeti se

kako je uvečer previše umoran

osjeti se posvuda zadah rezignacije

vidjela si slušanost, slušaju nas

ali ih nema nigdje

oni putuju na svoje poslove

gase se i pale naizmjence kad

stignu na odredište

a dos_toyevsky današnjice sjedi negdje u metrou

i piše glazbene recenzije u pauzama

vježba kretanje unutar kategorije

koju predobro poznaje i ne izlazi iz nje

ne znam kakvi će biti klinci, pogledaj ih

s terase radija, ove što tek dolaze

jesu li bolji od nas negdje ispod površine

i od nas u njihovim godinama

nisam siguran čitaju li svoje međuprostore bolje

i kako reagiraju kada zaiskre

pri dodiru s ogradom obilaznice

     

    (gemma)

    sve manje sam sigurna

da je to naša borba ili

ispravna borba uopće

je li to doista ono što nam treba?

živjeti do kraja svaki sloj našeg kulturalnog naslijeđa

i trenutka?

zvat će nas generacija… možda nas neće zvati

neće nas htjeti zvati nikako

jer opet smo proizveli samo prostor

zaglavili smo opet s prostorom
izronimo
zamijenili smo, očito, prostor

za ono što spašava

ono što mi jesmo

    možda se nekad naš posao, julien

moje glazbene podloge, tvoj voditeljski flow
nazivao dijelom kulturalne borbe za prevlast vremena

nad prostorom

danas se to zove ono što i jest: jednostavno posao

a što se tiče klinaca, imam osjećaj kako

DNA suvremenog „ja“ razvija antitijela na art
i proizvodi tek surogat

razvija antitijela i oslobođa ih

kao prijemosnicu vremena kojeg više ne razumijemo

kao izliku za nerazumijevanje međuprostora

  
    RADIOREALIZAM.

IMAGINARNA LINIJA.

     

    stanice: Početna, Most „Doviđenja“, „Nalik-na-Primrose-Hill park“, Bolnica, Dućan ploča, Avenija, Abandon, „Ti me nećeš povrijediti“, Molo longo, Gradsko kazalište, Ro-Ro terminal.

  
    STRAH OD PLUTANJA (IDEMO UŽIVO)

     

    (julien)

    potrebno je

sada

dok govorimo

izići na krov ovog međuprostora

i namjestiti antenu

    da konačno čuješ kako

dolje na ulici

pa u pravcu izlaza

na Marc-Chagall-Straße

odljepljujem mislima bez ostatka

isprekidane linije s autobahna

    i ako ne vjeruješ i odlučuješ čekati

izravno javljanje reportera

u studio

gledaj me kako razmještam mislima

predmete

u radnom okolišu jasnih pojmova

koje misliš da imaš o stvarima

i ideje o očekivanom slijedu događaja

naći ćeš natopljene

kišom s vanjske strane prozora

pokušaj ih odvojiti od stakla

pokušaj

    i sve tvoje papire s pitanjima za goste

sve spajalice, ladice i klamerice

i sve uštipke sa stola

i vinile preko krovova

ravno iz omota s tvoje strane

stakla tonskog studija

zavitlat ću pogledom

zatvoriti oči i

moći pustiti da padnu na mene

tek kad sunce obasja me

kad sunce

obasja me

    fali mi oštrica, znam

i sve vrijeme svijeta kako bih

isporučio sadržaj koji prodire

do koštane srži publike koja preferira reklame

pred glazbom koju puštamo

ali bojim se da neće biti odveć radiofonično

dok me čekaš da spojim rastrzane glasove

kada mumljam i zamuckujem

nećeš me čekati, bojim se

možda uzet ćeš moje nedovršene riječi

i potom me preliti iz etera

u plastični spremnik, arhivirati na polici

staviti naljepnicu i nastaviti živjeti

kao prije

nećeš me čekati, bojim se

a toliko bih htio imati sigurnost u sebi

da nećeš htjeti pustiti me kad primijetiš

da plutam besciljno

i strah me je

sve dok sunce ne obasja me

sve dok sunce

    nisam molio za zamjenu uloge

za neku s boljim početnim pozicijama

molio sam puno dublje

nego kad se piše poezija

molio sam na Aveniji usred lokve kiše

za slobodu

od

straha od plutanja

     

    (gemma)

    jer strah me i sve manje kontroliram

pokrete

idem uživo (kažu mi)

nakon tvog priloga o Poppy Ackroyd

odmah nakon nove stvari

Nestalnih frekvencija

idem (kažu mi)

kad se upali lampica

idem

    želim utisnuti svoje lice

u vrijeme

    silaznim pokretom obrva

spuštam upaljeno glačalo

na plahtu pod kojom čuvaš

od prašine i nepotrebnih šumova

sve prilike kada nisi tražio nikad

dobro samo zato što je dobro za

drugoga

spuštam i tamo ga ostavljam

    jer vidim

samo tvoj kažiprst na prekidaču

pored mikrofona

i u tvojim očima

da samo ti ideš uživo

da ideš

uživo

    ti se pitaš o smislu

ne znaš li

da ja otjelovljujem pitanje

za tebe

ljubav je odabir

i moram ti reći

da tvoje opcije, okolnosti i želje

mislim da nisu stvarne

i čini mi se da trebat će ti sve vrijeme

svijeta

da ih prevedeš na jezik stvarnosti

i tamo održiš uživo

na svim frekvencijama

ljubav je odabir

koji uključuje

drugoga uživo

    ja sam nešto stvarno

i želim ti samo reći

da dolazim do tebe

(kroz šumove i smetnje)

dolazim po

tebe

stavljam slušalice i

idem uživo za tri

dva

…(jedan)

  
    2007. (PRIJE POTOPA)

     

    (julien)

    treba mi ovo mjesto ponekad

oprosti mi na udaljenosti

i na zatvorenim očima i okrenutim leđima

i na izolirajućim slušalicama

želim da znaš, gemma

duboko sam svjestan

tvoje prisutnosti

i čujem te kako slažeš
playliste iza stakla

i režeš me u eteru

ulomcima vijesti nasumično

iz 2007.

    iskoristit ću svoje pravo veta

i stisnuti ovaj prekidač

spustiti rolete, u rupice ugurati salvete

s jesenskim motivima i pozdraviti te

opet iz etera, otisnuti se u zrakopraznom prostoru

od tvog bespomoćnog i bijesnog pogleda

na tonskim kontrolama

    i prosuti pluskvamperfekt iznenada na grad

pusti me da skrivam se ponekad

znaš me gdje sam, ja sam gospodin rujan

gospodin listopad

    još uvijek ljudi svi su veliki

kao i svih proteklih godina

demistificirani, još uvijek imam osjećaj

kako preblizu su mi ponekad

ja sam udaljeni satelit, emitiram

signale pretjerane zabrinutosti i

vodim tematske emisije o zaboravljenim

godinama u večernjim terminima

na gradskom radiju

    uglavnom prateći zadanosti posla

(ali nadam se s povremenim odbljescima genijalnog)

ti za tonskim pultom oglašavaš izmjene

u popisu pjesama na staklu flomasterom

ili guraš mi ispravke ispod vrata

i vraćaš me u stvarnost

s četrdeset pet postotnim uspjehom

svakog poslijepodneva, gemma

ulazimo u studio zajedno

    i puštamo pluskvamperfekt iznenada na grad

pusti me da skrivam se ponekad

znaš me gdje sam, ja sam gospodin rujan

gospodin listopad

    glavni urednik dao nam je odriješene ruke

i rekao da slušanost nije prioritet

sve dok puštamo njegove omiljene stvari

iz tih zaboravljenih godina svaki večernji set

    a večeras je na redu 2007.

još jedna godina koje se više nitko ne sjeća

osim našeg šefa, koji traži smisleno objašnjenje očima

u prostoru, jer se još nije oporavio od bljeska

otkad je počeo prepoznavati mirise te godine

u pjesmama s prvog albuma Portico Quarteta

već nas četvrt sata preklinje da nastavimo

puštati samo stvari ovog benda, bez obzira na pozive

te da je ovo samo za njega

i racionalnost ga

u ovom trenutku pretjerano ne zanima

on određuje okvire

mi odrađujemo posao

pomalo suludo, ali ova priča

opstaje u tom obliku već deset godina

    a još zanimljivije je da nitko

koga poznaješ neće znati izdvojiti naizust

niti jedan album koji bi obilježio tu godinu

bilo je prerano za artikulaciju kad smo disali 2007.

sintetiziram svoju tezu o kolektivnoj amneziji u eteru

vrijeme je oblikovalo prostor, gemma

nismo više znali kako oblikovati kulturu

    u našem mikrosvemiru

više ne poznajemo skoro nikoga

tko bi gledao na vrijeme

kao podlogu nečeg otajstvenoga

ili barem usput pamtio događaje i razdoblja

života po glazbi i

godinama

nešto se dogodilo u međuvremenu

sa svima nama

    i sve to pokušavam objasniti sebi i

slušateljima s pomalo indie maštom

svakog rujna i listopada

    a samo tebi, gemma, objašnjavam

zašto

treba mi ovo mjesto

pokušavam otpetljati grad

prosuti mirise 2007. po

širom otvorenim prozorima

kroz radio, pojačaj mi slušalice

pusti mi Portico Quartet sad i pusti me

da skrivam se ponekad

znaš me gdje sam, ja sam

gospodin rujan, gospodin listopad

  
    YOU NEEDN’T BE (SLUTNJA)

     

    (gemma)

    razlila se

(slutnja)

puno bolje organizirano

nego prije

a opet

kao četiri istodobno tipke saksofona

pritisnute atonalno

manje nego obični narativ

malo više nego logično

razlila se

kao obrnuta osmoza

iz prostora manje-čovjeka

    šetali smo

kroz klastere simbola

današnjice, udisali ih kao nestabilne

koenzime smisla

kao i svakog drugog dana na pauzi od posla

ali tog jesenskog poslijepodneva

iskakali su pri otvaranju

poput probušenih kišobrana

samo za naše oči

na Aveniji

sasvim sigurno nitko nije

osim nas obraćao pažnju

na snimku nastupa uživo Mammal Handsa

s jutrašnjeg sessiona
gore kroz zavjese

na terasi radija

    pričekao si

da nas počne žuljati tišina

među spojenim rukama

„zabrinjavajuće je mnogo

nezanimljivih kustosa“, rekao si

kao da iskačeš iz vremena

„bilo na mjestima

gdje u ovom međuprostoru

između nas

trebali smo biti ti i ja

i premalo eksponata

u našim muzejima

antiknih prijemnika

a previše preklapajućih frekvencija

na radiovalovima

i veći dio vremena ne

čujem što govoriš dok

mašeš mi izdaleka

a ja nisam siguran da li se

možda

dok govorimo

u njima utapam

    misliš li da pretjerujem?“

pitao si

„you needn’t be.“

rekla sam

    „treba nam korablja, julien“, rekla sam

(slutnja)

„za nadolazeće vode

kad nas budu dozivali natrag pljeskom

u teatru apsurda

nadolazeće vode

prema njima nisu ništa

ove što nas zapljuskuju sada

preko lukobrana.“

„ubrzano gubim želju“, rekao si

„za skidanjem svih slojeva simbola

s lica svijeta vodom nakon buđenja

gubim signal

svinula si antenu oko zapešća.“

    malo kasnije

ispred dućana ploča

izvukao si ispod majice iz džepa na košulji

zapetljanu vrpcu zapisa tog radio sessiona
Mammal Handsa i

zalijepio pričom jedan zagoreni kraj

za titrajuću stanicu u prošlosti

koje se (osim nas dvoje)

nitko više ne sjeća

    „just amaaaazing…such a fabulous piece of music“

rekla sam oponašajući

Mary Anne Hobbs sa BBC6

vikend jutarnjeg programa

jer znala sam približno

(slutnja)

kako bi zvučao klavir,

bubanj,

bas,

sax

Mammal Handsa

na drugom kraju vrpce

kao podloga

svim tvojim nedavnim mislima

    ipak

nije odlazila

(slutnja)

s tvog lica

nadvijala se kao sjena

nad svaku radiodramu dosad isklesanu u eteru

„i slutim da nije ih“, rekao si, „ostalo puno, znaš“

a ona

jednostavno nije odlazila

„već dugo nas pokriva“, zaustavila sam nas

na trenutak

    „postoji“, rekla sam

(slutnja)

„veliki pomak između onog što jesmo

i svega što mi govori

da smo na nekom drugom mjestu

od onog

gdje bismo trebali biti

    mislim pritom na tebe

mene

svijet

etc.

svi kao da smo skliznuli

s bitka

u nekoj točki

u mnogo točaka

    a istovremeno da je

biti

nešto što smo primili

iz ničega kao dar

jer u velikoj slici stvari

nismo nužno trebali

biti

uopće

    nosiš li i ti, julien

u sebi nepoderivo pletivo

(slutnja)

niti

koje dozivaju iz zaborava da
you needn’t be?“

pitala sam

    „nosim, gemma“

rekao si

„nosim kao klupko iznutra“

(slutnja)

„kao bijelu teksturu

s udivljenjem boje ‘skarleta’ zamršenu

da želi biti

blizu nas

još uvijek ovaj

‘Be‘.“

rekao si.

  
    JUTRO POSTAJE EKLEKTIČNO

(EDITH, PONEKAD)

     

    (jonas)

    utisak

edith, ponekad

izolirajuće praznine u mislima

koja kao da je oduvijek tu

ali kao da nam nije pripadala

nikad

intenzivna i obuhvatna u trenutku buđenja

    kao skoro nepodnošljiva

edith, ponekad

sva lomljivost svega

    nalik na otvoreni lanac indicija

neke metafizičke drame

(svi ga imaju, vidim,

baš svi oko zglobova)

u koju smo sasvim sigurno

upleteni kao suučesnici

jer naši otisci blizu su

tuge svijeta posvuda

ali bez ikakvog sjećanja

ili tragova na svojim tijelima

možda pokoja ogrebotina

iznutra

bez ikakvog objašnjenja

    ovaj san tako je stvaran

edith, ponekad

i znam da ću ujutro naći u sebi odložen

poput crne kutije na noćnom ormariću

pokoji fragment smisla svinut preko bridova

svijesti

dok se koža ne izravna

naći

nutarnja obilježja

kontuzije

uslijed toga što

upravo

    sanjao sam

kako govorim na frekvenciji

koju primaju isključivo kao šumove

ljudi koje volim i ne osvrću se

uopće

ili

da je probijena ograda obilaznice

da sam skroz izvan ceste

da se možda još preokrećem

automobilom na livadi nizbrdo

i ostajem visjeti okačen

o sigurnosni pojas

kad se zaustavim među stablima

a gravitaciju

osjećam

kako me uvlači

prije buđenja

    kao skoro nepodnošljiva

edith, ponekad

sva lomljivost svega

    dočekujemo buđenje zasuti

staklenom kišom fenomena

koja prolazi kroz kožu

i zaustavlja se duboko u tkivu

svaki dan

ona pada na nas i dok tonemo u san

nikad potpuno spremni

na sve što se može

pojaviti

iza sljedećeg

ugla

vjetar

raznosi lišće

    u k lj u : č u j e

se radiobudilica

grad se budi

razderanih kišobrana

jutro

trgne nogom refleksno

i prolije vjedro svježeg asfalta

po cijeloj širini zida sobe

i po

dužini dana

i

postupno

postaje eklektično

    komadići identiteta

i dubina modrica iz proteklih dana

vraćaju mi se u valovima

dok ležim

kao i snaga u rukama

ustajem iz kreveta

uranjam lice

u dlanove pune vode

pogledam se u ogledalo

i čujem grad

kroz zidove

kako pere zube i

kroz antene

kako

pleše pleše

pleše

pleše

pleše

uz radio

    kako

pleše pleše

pleše

pleše

pleše

uz radio

  
    TEŠKA ROTACIJA

    
       
    

    (edith)

    zašto mi baš sada želiš pričati

o intenzitetu osjećaja u snovima

i automobilskim nesrećama

kad se vozimo prema gradu

i kiša lije kao iz kabla

a na radiju za par sekundi

počinje „Teška rotacija“

    i da, baš si sada našao trenutak, jonas

za metafizička pitanja o biti i esencijama

pokušavam te pratiti stvarno, ali

ne mogu si pomoći već se razlijeva

iz zvučnika klasična kantautorska struktura

prepoznatljivi glas i mislim da znam

tko je na „Teškoj rotaciji“ ovaj tjedan

    zašto jednostavno ne pustiš

brisače da sporije rade

pa da vidimo kako se kiša

nakuplja i slijeva ispod zvuka

kao da vidim krajičkom oka

kako mičeš usnama i pokušavaš mi reći

nešto kao da

nemam jasne pojmove o stvarima

    i žao mi je jer

htjela bih te moći slušati

sada stvarno fokusirati se i

pratiti tvoje pokrete

kako bih bolje shvatila gdje se nalaziš

ali shvati da je

Sharon Van Etten na „Teškoj rotaciji“

i u tijeku je premijerno preslušavanje

njezinog najnovijeg LP-ja

shvati da

ničije uši još nisu čule

ove zvukove

još, nekim čudom, nisu procurili

nikome i nigdje

    a mislim da mi nećeš previše zamjeriti

jer osjećam da smo trenutno jaki i da „mi“

ne curimo nigdje i ne zvučimo anemično

(kao ova pjesma ispod)

štoviše sad ću

dok je još crveno na semaforu

prekinuti tvoj tok svijesti i

reći ti ispod glasa

da te volim, jonas

i ostaviti te

da reanimiraš do parkirališta

svoju tezu o nejasnim pojmovima

    ok, trebalo nam je očito tih nekoliko

sekundi tišine i zvuka kiše

na vjetrobranskom staklu

gledamo svaki svoju stranu ulice

smijem se neprimjetno

promatraš prolaznike zabezeknuto

dok Van Ettenica na radiju priča

o nastajanju albuma

s kojeg ćemo postupno skidati

slojeve tek nadolazećih godina

    i razmišljam kako bismo izgledali

fotografirani baš sada, ovako u autu

kako se vozimo prema centru

u zumiranom krugu, poput bedža

zakačenog na nekom raskrižju

grada dok, kao iglom

posve probadamo tišinom

slojeve preostale udaljenosti između nas

u koloni automobila među sivim neboderima

u kasnu jesen bilo kada između sada

i 1966. na primjer

i lišće leti pred nama

po kolnicima i šušti

    komentiraš

kako Van Ettenica citira bez navođenja

sva klasična opća mjesta

ženskog pisma i kantautorstva

i kako je sve u vezi s ovom glazbom

čista referencijalnost

i kako tehnički i ne možemo govoriti o kantautorstvu

kad se radi o skupnom trudu cijelog benda

    mislim si

da, možda bolje da stišamo sve nejasne

pojmove koje glazba svejedno definira

pa da isperemo sve udivljenje

kao kiša ovaj vjetrobran

možda da isperemo vrijeme i ostanemo

samo s prostorom, predlažeš

mislim si

da, možda referencijalnost na sunce

koje ne vidimo već tjednima

a tebi bi svakako dobro došla

koja zraka ispod vjetrobrana

uostalom

koga briga i otkad je uopće

referencijalnost problem danas

dok slušamo

    i mnogo drugih zanimljivih stvari

bih ti mogla iskopati o tebi

meni

svijetu

ovdje i danas

samo na predlošku ovog radijskog
broadcasta
sada

dok govorimo

ali znam

znam

da si na teškoj rotaciji

(bez navodnika)

i ti

ovih dana

zato pružam ruku kako bih

stišala radio i

pomaknula frekvenciju sasvim sa mene

    zaustavljaš me

i kažeš kako

ti se sviđa ova njezina stvar

i da bi ti se sviđalo

da ponovno posjetimo ovaj LP

i sve što se bude događalo u međuvremenu

jednom kad budemo stari

da ga posjećujemo i ostanemo jedini

koji će ga otimati zaboravu

često

nakon što ostarimo

zajedno

i prođemo tjelesne dekonstrukcije

osipanje osobnosti

i sve što nas još može dočekati

putem

iza ugla

a ostanemo „mi“

s ovim LP-jem Sharon Van Etten

negdje u pozadini

kažeš

a ostanemo „mi“

  
    KARAMELA

    
       
    

    (jan)

    potisnuto strujanje zraka

u metrou odvodi commutere u polusan

radio u slušalicama

orgulje anestetiziraju kilometre, obzori jutros

repetitivni su s ove strane prozorskog stakla

fascinacija postignutim blijedi

sve brže se navikavamo na emotivni outro

pregrijanih receptora za nešto veliko

već u kasnim dvadesetima

razvili smo nostalgiju za prosječnom šetnjom

prstima po oblacima šumskog voća

s kojih je otpala fasada

niz kontaktne leće u smrznuti jogurt s karamelom

    htio sam ubrzati razgradnju antologije

posljednjih petnaest godina poezije

reciklirati ih i uvezati prazne stranice

oblikovati naslovnice i prodavati miris knjige

za naraštaje koji ne znaju

kako mirišu suze

a i jer zaboravio sam

i nitko me ne podsjeća

kako zvuči karamela

i da

    izgubio sam Tvoju ruku u masi

i ne borim se da je tražim

a ne borim se da je nađem

    nikome to neću reći

ali kada zalijepim na ogledalo u mozaik

sve krhotine nakon odrona dana

opet uši ostaju nepokrivene

i svi glasovi koje sam prečuo, a trebao sam se zaustaviti

sada vrište iza skorenih mrlja karamele

i izrezaka recenzija iz Kazališta lutaka

na mojoj svijesti

hoće li me netko znati otključati

ako ne poznaje melodiju

koja pokreće niti mojih ruku

    potisnuto strujanje zraka

budi nas pri mimoilaženju dvaju vlakova

još uvijek radio u slušalicama

promatramo grafite na zidovima tuđih nutarnjoj gradova

promatramo stanice na kojima nikad nećemo sići

osjećaš li narativ koji nam toliko nedostaje

svako toliko se dogodi i nikako ne prestaje

kad se otkrije grad u pozadini

za jutarnjih vožnji do Avenije

dok nitko ne gleda i svi su pospani

liznem prozorsko staklo i osjetim

okus hladne karamele pod jezikom

ali postoji još

    nešto što me doista zabrinjava

    izgubio sam Tvoju ruku u masi

i ne borim se da je tražim

a ne borim se da je nađem

  
    DOS_TOYEVSKY

    
       
    

    (ne_mirovsky)

    pereš podove i stepenice uvijek nedovršene rečenice

na ruševini nutarnjeg geta nakon radnog vremena

puštaš kontejner čiste stvarnosti da sklizne s dizalice

da joj njegova rastuća sjena tiho oblikuje lice

pa sleti kao kometa u mrlju pljesnive tinte

zdrobi šljunak puke fikcije na stražnjem rubu tvoje nogavice

tada izranjaju na površinu tvoje podzemne željeznice

skupljaju commutere s otrgnutom stranicom tvoje price

među prstima

    dobro skrivaš svoju trajnu fascinaciju činjenicom

da ljudi žele s tobom popričati uopće

nalaziš posve neobjašnjivom okolnost da bi neki

htjeli ostati u tvojoj blizini zauvijek

laži Neprijatelja šiješ na usne autostoperima besmisla

jezde kao tekst blesimetra po mjehuriću od pljuvačke

komentari u oblaku pored njihove glave, u pravilu

u biografskim stripovima o Johnnyju Cashu prvi izblijede

    a ti kradeš iz fokusa, bez oklijevanja, eventualni obris

autoportreta

ostavljaš pozadinu da se zrcali predgrađima, sjaji

kao subotnje jutro

skiciraš spontani pokret na post-it da predoznači rasplet

kao snop svjetla

ekshumiraš zgužvani papir iz tupog spazma

autorske blokade

iako neki razvijaju zaključak da znaju točno o čemu

i zašto govoriš

zapravo samo skvotaju u tvojim neboderima

dok se voze na posao

oblačiš t-shirt sa sloganom: „kreativnost nije ničiji

spasitelj

(ali je ponekad dobar poluvodič za visoki napon

kroz nutarnje ulice)“

  
    DILUVIAN

     

    (julien)

    pusti nešto za kraj, gemma

da se odvrti sâmo

možda „Boxer“ od The Nationala

da curi dok šećemo lukobranom

hvata nas ruzina, osjećaš li

prelazi s dizalica na nas

odsijavaju se u tvojim očima

svjetla terminala večeras

    silazimo na prazan ponton

za pristup remorkerima

žarulje pregorijevaju jedna po jedna

iza tvojih ramena na neboderima

sva naša ograničenja tako su jasna i

hladna kao Baltik

ledenjak smo usred mora, otapamo se

nepovratno kao Antarktika

    rastu vode oko nas, gemma

tvoje suze doprinose, svakako

gradski sat okružen vodom je

Avenija potopljena je skroz ionako

popni se sa mnom sada

protupožarnim stepenicama po mraku

zaplešimo na krovu teatra dok bujica

nadire kroz ulice i parkove

    ovo što postoji među nama, kažeš

ovaj međuprostor

ide ravno u nebo, nije moguće da

prestane postojati

plešemo polako, gemma, sjene već

mreškaju se ispod vode

zaroni sa mnom kroz ulice i trgove

sutra smo u studiju opet

    imaš li već neku dobru stvar za intro?

  
    OBLIKOVANJE PROSTORA.

FLASTER LINIJA.

     

    stanice: Bulevard, Sušak, Istočni izlaz

  
    TICALA

     

    (dos_toyevsky)

    grad je hladna želatina oko naših relacija

bez mirisa

deformirana tipka klavira u čaši

formalina

stilizirani splet mehaničkih kretnji prstiju

preko zaslona

mreža lica u ritmu valova na površini
screena

    svaki dan na Aveniji

osjećam kako me probada

još jedan komadić stakla u koji somatiziram

svaki doticaj

ticala

s nečim autentično ljudskim, vadim iz tijela

fragmente, ostavljam

u limenoj zdjelici pokraj koša

na uličnim svjetiljkama

    bole me fragmenti

iako zaobilaze vitalne organe

i nisu vidljivi na rendgenu

svejedno sklupčan sam na klupici

za vrijeme pauze na poslu

u parku bolnice, tiho promatram

u stvarnom vremenu

kako stariš naočigled, u svojim tekstovima, ne_mirovsky

promatram nas na zelenoj površini

idealnog središta grada iz tvojih misli, dotičem

ticalima

ispražnjenost

od onog autentično ljudskog

u načinu na koji traju

naše relacije kroz vrijeme

u tvojim i mojim međuprostorima

i zapravo svuda oko nas, bolnice

su dobro

skrivene

u našem gradu

ušivene

kao fragmentarno sačuvane

freske unutar nas

otkrivene, pa zazidane stablima i

lošim prometnim rješenjima

samo zvuk klavira

kaplje u bočici za infuziju

bole me fragmenti

ponajviše zato jer još nisu cjelina

    grad je neočekivani miris betona nakon kiše

u nosnicama

pounutrašnjena infrastruktura vrlo krhkog

seizmičkog otpora

pulsirajuća žarulja napuklog prijemnika i šum

približnih frekvencija

nestabilna bušotina serotonina

napipavamo tugu

svijeta već mjesecima

ticalima

    nutrina

nije kemijski sastav, ona je trajna glad

za formom

ona je prostor nas koji prečesto

komuniciramo drugima pretromo

gubimo

sposobnost

kako čitati grad

dlanovi urastaju u slojeve fasada

sredovječni grafiti vremena koje nije bilo

tada

okomita nafta za ticala promatrača

    sakupljam fragmente

stakla na vrhu zida

dlanovima

u retrospektivu „altamira

u estetici post-imperija“ po zidu

dok klizim dolje

kao po nekom zakonu

samo

fragmenti su mi oslonac

stopalima

u čudnom snu koji se već danima ponavlja

bibliotekar sam vješt i plešem između stalaža

u gradskoj knjižnici, u uglu stare jezgre

idealnog grada iz tvojih misli

sakupljam fragmente

šapata i međuprostora

svakodnevno

pokušavam zaboraviti kako

cijeniti prazninu

dok padam

bole me fragmenti

ponižava me to što

ne znam zašto bole me

spuštam potiljak na pločnik

uvijek iznova

bole me fragmenti

ponajviše zato jer još nisu cjelina

nutrina je jastučnica grada

neodgovarajuće dugmadi

grad je moja svježe ispeglana pidžama

  
    LUBLIN. ULICA. LUBARTOWSKA. PRIJE DESET GODINA, PRIJE OSAMDESET GODINA, SAD

     

    (edith)

    hvala što si opet uzeo

potrgani kišobran i

nema na čemu

znam

odabrala sam prilično dobru knjižaru

za zaklon

    ostavi kišobran na ulazu

tip kod stalaže za filozofiju

čudno nas gleda

hodamo

na prstima i poštujemo

petominutnu zabranu

približavanju knjigama na metar

    kažeš za većinu ljudi danas

kao da je ta mjera opreza izrečena

i kad im kiša ne cijedi s kose

i obrva i kad ne pada

pretjeruješ

    tvoje ponekad predvidljive dosjetke, ponekad

puštam da me pokore i puštam da

pustiš boju sa svoje ruke na moju i

na cvijeće na prozorima

i na izloge knjižara

svih središta gradova iz mog pamćenja

    htjela bih pronaći knjigu

s najboljim mirisom papira

ili već jednom poeziju

koja mi nešto važno i blisko priopćava

kažeš da je 1936.

pisao bi mi izvanserijske sonete

obložene mirisom parafina i tinte

u dvorištu drvenih kolonijalnih kuća

neke suptropske zemlje

ili iz rovova koje Europa tada

kopa posred sebe

izlazimo na cestu

prestala je kiša

i odlijeva se niz ulicu zajedno s nama

i s kompilacijom demo snimki Nestalnih frekvencija

s nekog od otvorenih prozora

na prvom katu

hodamo sada

    ali osjećam kako nadvijaju se

oblaci nad nama, jonas

i kako nebo postaje ozbiljno

a zrak žuto zagušljiv i nijem

zamračuje se i čini mi se

kao da se godine odmotavaju unatrag

dok hodamo i ulazimo u bočne prolaze

nestaje veselje i umjetnost s glavne ulice

uključuje se vrijeme mraka

i zgrade koje nisu više tu

prolaze kroz nas

kao crno-bijele fotografije u pokretu

    kad vidim stare fontove

slova iznad vrata i izloga

obuzimaju me trnci i tuga

uzimam te za ruku i osluškujem

kamenje kako govori i kada ga uopće

nema

stojimo na mjestu gdje je

sinagoga bila

nekad

čujem te kako govoriš

da ne postoji ništa sigurno

i ništa konačno

ovdje daleko ispod

onog što jesmo i da

zvijer obilazi oko svih

i želi postati dio nas na mnogo

načina

    na trenutak mi blijediš

oprosti

    koljena mi sama

dotiču zemlju

i prsti nepostojeće prazne cipele

ispod glasa recitiram
shemà Israel
oslanjam

svoju glavu na Tvoje dlanove

u sebi osluškujem

tako stvarno

kako Tvoja riječ traje

kroz vrijeme

a ja sam ona koja

bez Tebe

nisam ja

naša stopala

prekrivena su lišajevima prašine

svih ulica svijeta

ja sam ona koja nisam

bez Tebe
Adonai elohenu
samo Ti možeš

iz ovog kamenja koje smo mi

podići

djecu Abrahamovu

  
    CIMBAL

     

    (gemma)

    kad bih mogla

probuditi se iz tvog sna

nacrtala bih ti mapu

svega

što sam prošla

i ostavila iza sebe poeziju,

putem, prozračnu i novu

učinila bih suvišnom

svaku glazbenu podlogu

svi bi nakon drugog stiha

nesvjesno stišavali radio

učinila bih nakaradnom

svaku jednosmjernu parabolu

podignula bih pisanje

na novu paradigmu

kad bih u tvojim snovima

nacrtala mapu

svega što sam prošla

    kad bih mogla

označila bih ti na njoj ceste

do jednostavnosti svega

što se nalazi u mojoj glavi

i o tvojoj nevjerojatnoj nemogućnosti

julien, da do toga dođeš sam

za tvoj pattern poimanja

stvarnosti ja sam intersekcija vlakova

za tebe nedokučivih skretničara

vidim ti na licu

da si očekivao sve prije nego da te

promatram bez da primijetiš

kako si smiješan kad se ekstremno rijetko

osjećaš slobodan kao da nitko ne gleda

ti si različit i potpuno „drugo“

gledaš me na neki način

potpuno nov i to traje već

prilično dugo

nitko uključujući mene

nije vidio

u meni ono što ti vidiš

a da bi to, iako malo pomaknuto,

imalo barem neko uporište u stvarnosti

    kad bih mogla

hodati sporednim trgovima

tvojih idealnih gradova

fotografirati najfrekventnija ugibališta

autobusnih linija iz tvog djetinjstva

gledati zgrade i ljude kad se pale svjetla

u sumrak kroz prozor, dok se voziš doma iz grada

kontemplirati najučestalije fasade

i vidjeti nebo kako ga vidiš ti

tada

    kad bih mogla

sada

u tvojim snovima usaditi

kontekst subliminalne poruke

u tvoje sjećanje

pa da me prepoznaš kroz knjige, s druge strane stalaže

u biblioteci

i da kao izvanvremenska iznimka

prošećemo Avenijom šuteći

onda kad se još nismo poznavali

ili barem da pretražimo snimke

svih izgubljenih detalja memorije

jer bilo bi zanimljivo znati

jesmo li se ikad sudarili

ramenima u dućanu ploča

    kad bih ti mogla

kroz crvotočinu

u prostorno-vremenskom kontinuumu

pustiti moj omiljeni album

na slušalice

i gledati s terase radija

kako prolaziš Avenijom

kao kasni tinejdžer

hodaš i

gledaš ljude s udivljenjem

promatraš otajstvo u njima

u njihovim pokretima

i čudiš se kako mogu

bez puno pitanja, ravnodušno

disati vodoravni zrak

i naviknuti se

na ovo široko platno fenomena

kao na najnormalniju stvar

    kad bih mogla

zaustaviti te ne čineći ništa posebno

samo bivajući ja, nesvjesno i fokusirano

i susresti te u pozadini tvojih misli, jasno

kao otvoreno nebo

malo ranije nego što se to negdje

u stvarnom vremenu stvarno dogodilo

nakon što te prepoznam u masi

znajući sve što će biti kasnije

kako čekaš nekoga ispred radija

kao rani twenty-something
i niti ne slutiš

da je muzika šampon, a mi

da ćemo s ovog mjesta

prati kosu grada

dok šutimo

sada

ti u studiju

ja

na terasi, na kratkoj pauzi

gledam grad

i tebe i razmišljam o svemu

    kad bih mogla

osjetiti zatvorenih očiju

kako preko mene prelazi

neki fragment svih ovih sjena

i kad bi bila velika

moja sjena pred svim

tako stvarnim činjenicama

a ne bih

imala, ne bih

imala

ljubav

koja me izvlači iz kruga

gdje naše „ja“ središte je

svega

odavno već

metastaziralo je

samotni

ostala bih cimbal

da

bila bih

cimbal

što zveči

bila bih

cimbal

  
    PODLOGE

     

    (julien)

    puštaš podloge i subatomske kvarkove

kao obloge za parkove i hodače kroz sonični

prostor

(tvoje podloge putuju kroz moj prostor)

    izoliranim polisima daj privacy policy da

slušaju na preskok, a ne čitaju

prostor, ionako

(tvoje podloge natapaju ovaj prostor)

    kreiraš jasnu pozadinu sumraku u studenom

svakom izlasku iz trake na vinilu

i u flac-u

(tvoje podloge pucketaju u flac-u)

    razgledavam tvoje radove kao nutarnje

gradove i tamo hvatam tram za jutarnje
commutinge kroz prostor

(tvoje podloge moj oblikuju prostor)

    zato skupljam tvoje podloge kao minimalne

odgode post-imperija i oglede

kada gledam prazan prostor

(tvoje podloge ulijevaju me u prostor)

    čekaš da upale se svjetiljke na ulici

da suton skupi kestene i utonu lisne

peteljke u prostor

(tvoje podloge autumnalni su prostor)

    svjesno kliziš u očite slogane, vješto

za moje oči, te podloge kažu mi nešto

od toga zašto titra ovaj međuprostor

(tvoje podloge titraji su u prostor)

    pleteš skupa glitch i vunene

šumove iz klupka humanuma u

almanah Avenije, u prostor

(tvoje podloge sažimaju ovaj prostor)

  
    SONIČNE DIHOTOMIJE

     

    (julien)

    situacija postaje vrlo ozbiljna

vlakna starog industrijskog papira

lete Avenijom i gramaža je duboka

poezija

umotana u miris napuštenih knjigovežnica

prozirna tumara iza stakličasto-plavog

premaza pješačke zone

neprimjetna ispred pogleda

jer, iako boje grada ostale su

prepoznatljive, ali

sve je nekako čudno drugačije

i nelagodno s ove strane

nikoga od nas nema na cestama

tko bi oblikovao prostor između sebe

i druge osobe

u kojem bi bio spreman napustiti

sebe u prostoru

između sebe

i druge osobe

nikoga nema na Aveniji

otkucava jedan sat

poezija

mimoišli smo je

kad smo jesenji rastapali vjetar u kockicama

među trepavicama

nismo je prepoznali

dok je čekala

prigradske skrletne autobuse na sivim stanicama

u natopljenim cipelama

do gležnja ispod vode

a iznad raspadajućih svježih novina

pustili smo je neka spava na ničijoj zemlji

i istodobno lebdi u zraku

između visećih otisaka prstiju

nekog od promatrača

svijeta iz prikrajka, mimoišli smo je

pustili smo je neka spava

    situacija se zaoštrava

na radiju

dok govorimo

pojavljuju se nove frekvencije i nestaju bez najave

prije nego uspijemo preporučiti

nešto vrijedno

prije nego stignemo

govoriti izrazima lica, bez interpunkcije

gramatika čitanja drugog u sebi

i sasvim u drugome

osipa se kao perut na vunu

i propada unutra bez traga

gramatika oslanjanja

svojeg „ja“

kreće se uglavnom užarenom

iglom elektrokardiograma

kroz titraje na dugom valu

kroz neizmijenjena stanja

kreće se daleko izvan parametara

i cijepa silovito papir u vlakna

pri dodiru, prilično neuredno

para zvuk nadvoje

slušali smo

istu radiostanicu u isto vrijeme

sačuvali smo gramatiku

kao strugotinu sa suze

kao zadnju biljku vrste u kontroliranim

proceduralnim uvjetima

kao jedinu frekvenciju

oko koje je donekle moguć

privremeni konsenzus

    „Sonične dihotomije“

uživo na gradskom radiju

89,9 Mhz

imamo nekoliko brojki za vas

i nakon nove stvari Nestalnih frekvencija

primamo pozive

ova pjesma zove se

„Play Something Non-Polarizing“

jer situacija je krajnje dramatična

  
    KAZALIŠTE LUTAKA.

KRUŽNA LINIJA.

     

    stanice: Biblioteka, Kalvarija, Prirodoslovni muzej, Bolnica, Avenija, Centar (u izgradnji), Palazzo Modello, Mrtvi kanal, Kont, Križanićeva, Bulevard

  
    M

    
       
    

    (dos_toyevsky)

    svaki album Mercury Reva je jednostavno loš

svaki osim „Deserter’s Songs“

koji je najbolji album ikad snimljen

pod određenim kutem

    zadnji put kad smo se susreli

instrumentalna verzija ovog albuma

upravo je večer prije bila službeno izašla

vrtjela se tog jutra u slušalicama

sjećam se kako ušao sam na metro

na „flaster“ liniji

ispucala fasada na neboderima

usamljena republika

i ruinirani pali sateliti na kolnicima

bili su posljednje što sam vidio prije ulaska u tunel

bio sam stavio recenziju na portal

malo prije nove stanice koju su svi već zvali

„Nalik-na-Primrose-Hill park“

    iako nije bilo baš lako

jer je već mnogo drugih slova i rečeničnih znakova

bilo iznad tračnica i kotači su zapinjali

upisao sam „m“ na zamagljenom prozoru i potom

ga rasklopio i spremio u džep

da me podsjeća na prvo slušanje ovog albuma

kad me odred za nostalgiju bio vodio u lisicama preko Avenije

kasnih devedesetih i gotovo svake prosinačke večeri

posjeo na prepoznavanje ispred reflektirajućeg stakla

ono u kojem se svi uvijek gledaju dok prolaze

ulicom

sinoć, nakon dvadeset godina, stisnuo sam play

i promatrao kako se vrijeme zagrcnulo

izgubilo svijest na nekoliko sekundi

činilo se kao da ostao je

samo prostor

na trenutak

svaki novi album ovog benda

zapravo je samo povod

da opet kažemo nešto o „Deserter’s Songs“

stavio sam recenziju na portal

baš kad smo izišli iz tunela, ptice su

rastavile formaciju „m“ u zraku i

svi kontejneri s mirisima koji okidaju prošlost su popadali

s dizalica, svi remasterirani albumi su popucali napola

prekrili Aveniju valovima zvuka

i svi iz odreda za nostalgiju

su bili legli

pometeni, svi odreda

    iako sam bio slobodno pretrčao mostom „Doviđenja“

u mislima s kraja Molo longa izravno do mjesta

gdje me nitko ne može povrijediti

ipak,

nešto u meni je znalo da sam jutros nakratko bio na krivoj strani

jer sam vjerojatno opet pokušao

krhotinu rastegnuti na cjelinu

u recenziji

u životu

u nekoj točki

u mnogo točaka

    jutros, bez promjene na licu, nešto niže u istom vagonu

čitaš moju recenziju i promuklo kažeš „m“

sebi u bradu i odsutno misliš koje to ima veze s bilo čim

danas kad su ljudi otuđeni i

stranci u vlastitoj koži i kada

govore sa sobom više ne slušaju ni svoje „ja“

    dogodi se da ne prepoznaju

(pišeš skoro naglas)

svoj odraz u reflektirajućem staklu izloga

tek nedavno primijetio sam kako kompiliram

u glavi izreske iz tvojih tekstova

    i preduhitrio sam te, iako te ne poznajem

stavio sam recenziju na portal

mislim, znam da postojiš, ne_mirovsky

znam da pišemo za isti časopis

ali ne znam da me čitaš

ne znam da smo u istom vagonu, ne znam uopće

gdje si

bilo kako bilo, u sljedećem paragrafu čekam te s rečenicom:

„u reflektirajućem staklu

ponekad vidim predivne oblake kako klize

nebom, ali ne vidim međuprostore u odrazu zgrada

oni commutiraju zajedno s nama“

    „m?“, kažeš naglas i svijaš, negdje u vlaku, obrve u „m“

nastavljaš čitati

     „m!“, kažem podižući obrve

gledam kroz prozor i ustajem sa sjedala

dok napuštam ovaj tekst

presjedam na „kružnu“ liniju i bez riječi promatram nebo

pod određenim kutem

razmišljam kako svi gledamo nebo

pod određenim kutem

i kako nebo gleda nas u presjeku bez ikakve

angulature

    izlazim kod biblioteke i sučeljavam se s vozačima

koji nikad ne usporavaju pred reflektirajućim staklima

lokvi blizu pločnika

i s pješacima trajno izloženima prosutim mirisima i zvukovima

koji im vjerojatno ništa ne znače

jer nisu poprskani isključivo njihovim odrazima

    dok još nisu počeli naplaćivati kazne

za prebrzo trčanje preko imaginarnih mostova

za silaženje na linije metroa u gradovima u kojima

metro ne postoji

za nasumična slova koja ostaju lebdjeti u zraku

za nesvjesne pokrete pri čitanju

recenzija u javnom prijevozu i u parkovima

mislio sam naglas misli sigurno ne baš

pretjerano važne

ali u tom trenutku

ako ništa drugo

onda

moje

skroz moje

stavio sam recenziju na portal

a zapravo sam htio predložiti

možemo li se složiti barem oko toga

    da je i nakon svih godina

svaki album od Mercury Reva jednostavno loš

svaki osim „Deserter’s Songs“

koji je najbolji album ikad snimljen

pod određenim kutem

  
    TVOJA LJUBAV DOZIVA MOJE IME

     

    (ne_mirovsky)

    sigurno već znaš

što dolazi nakon ovoga

mnogo toga se promijenilo

prikrast ću se kao sjena koja se nadvija

nad začelje reda najnovije generacije hrvatskih književnika

želim učiniti ovu nesmotrenost

samo jednom

i samo iz jednog razloga

(i potom nestati natrag ispod radara

na dno impresuma Kazališta lutaka)

oni nazivaju svoje romane prijevodima

naslova albuma indie glazbenika

ja nazivam ovu pjesmu

najboljim prijevodom naslova pod kojim nitko još nije objavio roman

sigurno već znaš

vidiš po kosi prolaznika

kroz prozor na stanici kako diže se bura

i neka situacionistička kantautorska struktura

nanosi „skarlet“ u svijet s kojeg je iscurila boja

kroz tvoje mono-slušalice

ali tvoji tekstovi odaju kako

sigurno već znaš

da ova boja tek linija je krede koja ostaje

iza nas, nakon što se odlijepimo sa zida

kada dolazi naš vlak, dos_toyevsky

sigurno već znaš

da commuteri čekaju kad ćeš staviti na portal

svoju jutarnju recenziju

pa da odmah pronađu album u streamingu
i preslušaju ga čitajući te

ne pristajemo već godinama na čekanje

mnogo toga se promijenilo

znam da sigurno

jedan si od ovih što zure u laptop u nekom od vagona

ali problem je da svi zure u laptop

svi povremeno gledaju kroz prozor

svi imaju slušalice u ušima i nitko

se ovdje ne razlikuje osim po

neočekivanoj boji čarapa
commuteri ne gube vrijeme, mnogo toga se promijenilo

znam sigurno da

sigurno već znaš za mene

ali ne znaš moje ime

jedino ti i ja još uvijek pišemo pod pseudonimima

i to pripisujemo, kako naivno samo, svjetonazorskim razlozima

u magazinu prerušavamo svoje bojazni

i neuroze u recenzije

imam dojam da u svojim tekstovima odgovaraš na moje

ili ih barem nesvjesno posjećuješ

ponekad imam dojam dok te čitam kako

    tvoja ljubav doziva moje ime

    metatekstualno

slova rekonstruiraju me

dok putujem na posao

poput naratora iz nove stvari Nestalnih frekvencija

„Play Something Non-Polarizing“

poslije

tijekom dana zaboravljam na sve ovo

dok opet sutradan ne zakoračim u sanjivi vagon

puštam da me pretekneš u tekstu

i stavljam svoje tekstove online tek kad pročitam tvoje

svaka tvoja riječ ucrtava putanju kažiprstom

u zraku kojim tvoja ljubav putuje posve

neodređeno i besciljno

i doziva moje ime

ukoliko te ikad prepoznam

predstavit ću ti se

kao ona koju

sigurno već poznaješ

krenut ćemo odatle

ako te ikad prepoznam

mnogo toga se promijenilo

naša prava imena najantiknija su stvar koju posjedujemo

  
    HIPERREALIZAM

    
       
    

    (ne_mirovsky)

    ovaj album mogao bi biti generacijsko remek-djelo

ova recenzija mogla bi otključati novi žanr

i postići sličan trenutni status

u svom skučenom minimalističkom formatu

ali nemojmo se zavaravati

mi pišemo štivo za vožnju

u metrou ili posebna izdanja za plažu

metemo smrvljeno lišće na dnevnoj bazi

ili borove iglice jednom godišnje

ispiremo pod pritiskom loše grafite s ulice

ostavljamo samo studije za koje mislimo da su vrijedne

i uvjerljivo strše napola u stvarnosti

drugom polovicom izvan nje nešto važno o njoj govore

sve manje toga ostaje na zidovima

Kazališta lutaka

ne sjećam se kad sam posljednji put stavila ocjenu

ili prišivala zvjezdice i tipizirane etikete

ispod tekstova

„najbolje od nove glazbe“

8,6

****1/2

u Kazalištu se pretvaramo da mi vučemo konce

kulture i objavljujemo samo tekstove

povodom arta koji je čista desetka ili negdje vrlo blizu nje

ili samo navodimo albume u rubrici „Vrtjeli smo bez riječi“

ako nitko do kraja tjedna ne stavi na stol

tekst podjednake kvalitete

    ovaj album mogao bi biti generacijsko remek-djelo

ali pitam se u kojoj mjeri je to uopće kompliment

generacije koja nas čitaju nisu sposobne

primijeniti na sebe ove pojmove i prepoznati se

nemojmo se zavaravati

naš posao svodi se

na zadovoljavanje određenih estetskih interesa

i komoditeta, baš kao i art o kojem pišemo

moje su riječi melodija u pozadini

života koju možeš uvijek stišati ili ne primijetiti

pokušavam ti samo skrenuti pažnju na linije koje vrijedi,

među smetnjama na Aveniji, možda pojačati

i ukrcati se

    ovaj album mogao bi biti generacijsko remek-djelo

sigurno to nije niti izbliza to
ali pokušaj je sasvim nov

rana je uvijek ista, uvijek na istom mjestu

ista tupa i uvijek ista besmislena bol

ali šavovi su u originalnoj boji

i razgrađuju se sami bez potrebe vađenja

ovaj album zateže nas na svim pravim

i krivim mjestima, podsjeća nas na naša ograničenja

i odlično ukoričuje mnoge od naših borbi u zvuk

pokušavam poraditi na njegovoj perspektivi

danas ljudi više ne vjeruju u vlastite dojmove

recenzija postaje štaka i snažan alat širenja

informacije, ja ulazim u proces

kao krajnji prodavatelj svog rada

dok posredujem i svojim riječima

pozivam te da uđeš

zajedno sa mnom ili, pak, nekim svojim putem

na mjesto koje je tuđe

i istodobno tvoje i moje

imam na raspolaganju pola kartice teksta

da opravdam svoje postojanje

ponekom prijemosnicom koja te navodi na razmišljanje

i ukradem ti pažnju

    ovaj album mogao bi biti generacijsko remek-djelo

zato ga provlačimo kroz detektor našeg recenzenta dos_toyevskog

primjećujete da je on u svom mračnom razdoblju posljednjih mjeseci

recimo da se radi o svlačenju stare kože i dopiranja do čistog svjetla

u ranoj fazi

dos_toyevsky je odlučio odrasti i nije jednostavno gledati

kako je stvarnost već odavno porušila mjesta koja je smatrao općima

vjerojatno ćete ga neko vrijeme nalaziti

u čudnim tekstualnim prostorima

no u redakciji smo uvjereni da će, vremenom,

zbog toga postati samo još bolji

a vi ćete uz pravu informaciju

sada zasigurno dobiti cjelovitiju sliku u nastajanju

dos_toyevsky je ubacio u formulu mogućnost

da kultura po defaultu ne spašava ono što mi jesmo

i sada pokušava iznaći njezinu stvarnu ulogu

u kontejneru modernog života

poznavanje mnogih umjetnika na osobnoj razini

sasvim sigurno pritom ne pomaže, prema vlastitom priznanju

čekali smo dugo vremena da ga nađemo u ovoj vrsti

tekstualne sekluzije utjecaja

sada preostaje samo da ga pratimo

kao i uvijek, na dvije kartice

generacijsko remek-djelo ne mora nužno

biti pozitivna pojava

ali ozbiljno uranjanje u njega može biti zanimljiva postaja

na putu od cjelovitije slike u nastajanju

i natrag

    ugodnu zimu u predvorju Kazališta lutaka

s vrećicom za čaj u ruci i zamagljenih naočala

želi vam glavna urednica ovog broja

po rotacijskom redakcijskom ključu

    ne_mirovsky

     

    (najava recenzije albuma „Siječanj“ Nestalnih frekvencija kao albuma mjeseca iz uvodnika u tiskano izdanje Kazališta lutaka, zima, br. 4/2015)

  
    SYCAMORE

    
       
    

    (dos_toyevsky)

    
      razina: prizemlje. izlaz na Aveniju.
    

    ne misliš li da je zbilja čudno

kako ljudi ponekad ostave nešto nalik na modrice

na našoj svijesti i kako se ruše

zidovi koji kao da su oduvijek bili tu kada odlaze

    nisam nikad prepuštao previjanje

opeklina na mojoj nutrini nekom drugome

niti su one ikad pomicale

svijest koju imam o sebi unatraške

    one su za mene greške nastale u nevrijeme

za know-how kojim nisam mogao ovladati ranije

nosim u sebi kontradikciju, to znaš, zar ne?

uvijek sam bio iskren sa sobom

(jesam li trebao lagati više?)

    i mogu reći najiskrenije da nikad nisam

gledao nešto pretjerano duboko u sebe

ne zabrinjavam se

ako ostavljam nejasne neke pojmove

dok svjetlima automobila obasjavam putokaze

na cestama kroz nutarnje gradove

    mislim da ostavljam svakome dovoljno prostora za

introspekciju

svakome dajem do znanja ako mislim da smo stigli

do slijepe ulice

ne riskiram: najbližima uvijek poželim sve što si

i sami požele

mimoilazim misli o smislu osim možda u formatu

glazbene recenzije

    ja znam kako zvuči ovo vrijeme, ne znam koliko razumiješ

ja znam zamisliti ono što ga definira i znam ostvariti

ono što ga određuje

dan je priznajem gorak na površini ponekad ili malo ispod zelene kore

treba mi zarez, ne uspijevam supotpisati nijedno umjetničko djelo više

     

    
      razina: minus jedan ispod zemlje. kružna linija.
    

    teško mogu artikulirati svoje čuđenje pa se izmičem

instinktivno pred svakim činom bezuvjetne predaje

u moje ruke

mislim da nisam dorastao za sve promjene kroz koje prolaze

portreti ljudi koje volim na zidovima nutarnje galerije

    nisam sposoban podnijeti zagrljaj distinktivne praznine

kad se probudim

skidam rukavice i s ruku odmotavam zavoje i pretvaram se

da grad nije pod visokim naponom već mokra betonska masa bez struje

u očekivanju da ga elektrificira tok moje svijesti unaprijed

    htio bih se skriti od pogleda kada u snažnom nasrtaju impresije

stupovi o koje se oslanjam poprime obris izobličene pogreške

nosim u sebi nerazmjerne nalete/nedostatke empatije, ne uspijevam

nikako integrirati prostor u meni koji pohranjuje sve moje grijehe

    iako to nisam tako zamišljao i nemam koliko bih htio o tome jasnu misao

ti si toliko blizu, ne_mirovsky, onome što čekao sam u sebi duboko

i bojim se jer između nas u metrou prolaze brzi vlakovi bez da se zaustave

i kao da ne stignem kroz prozore stabilizirati tvoje lice

na drugoj strani stanice

    često osjećam strah od proizvoda vlastite kulture

i uhvatim sebe kako se uvjeravam da nije loše što oni postoje

prskalicama u sumrak proširujemo zagrade i uvodimo nove nepoznanice

ostavljamo ih za ujutro kao prljavo suđe za naraštaje koji dolaze

    ja ne znam zašto smo ovdje, prenisko smo sada čini mi se

ja ne znam kakav okus ima sycamore kad se zasiječe

naći ćeš me na visokim granama u odijelu i kravati

na stablu u nutarnjem drvoredu pokraj ceste, sjedim

nakon posla, na izlasku iz jeseni

i, priznajem,

pomalo smrzavam se

  
    NEMOGUĆE NJEMAČKA. VRLO VJEROJATNO NE JAPAN.

     

    (ne_mirovsky)

    okrhnula sam ogradu obilaznice na ravnini

već nekoliko puta

proklizala u prvim danima prosinca

na ljetnim gumama niz rane tridesete

osjećam se kao na rendgenu

kad bura fotografira moje nutarnje gradove

omotava ih oko stupova

preko plakata za večerašnji koncert Nestalnih frekvencija

    iako izgledi nisu baš bajni

nazire se izdaleka mogućnost na površini stvari

da Kazalište lutaka postane održivo

za nas autore tekstova na razini dnevnih poslova

što je odlična vijest, ali daleko od dovoljnog

da moj x-ray postane otkupljena slika

na aukciji preživljavanja

ja sam pozadinska melodija

koja tek podržava strukturu iza solo-dionica u pjesmama Wilca

    da se sve ne raspadne

    kad smo već kod tog benda

naziv njihove pjesme koju prevodim u naslovu ove kolumne

možda je u nekom kutu svijeta doista održiv kao umjetnički izričaj

ali svaki put kad zasvira u metrou

za mene sve više postaje stvarnosna provjera

da li je možda došlo vrijeme za emigrirati

odavdje, a u svakom slučaju da ne sanjam

kako nijanse mojih opcija s godinama tamne kao ribana jabuka

ili kora banane

nemoguće Njemačka

vrlo vjerojatno ne Japan

    ukrcala sam previše autostopera besmisla

previše je putnika bez karte u mojim vlakovima

moj izbor je čekanje

ili odlučivanje na temelju negativnih naznaka

moj izbor je položiti

glavu na pločnik i čekati da je

prikliješti roleta tuđih odluka

moj izbor je

nemoguće Njemačka

vrlo vjerojatno ne Japan

moj izbor je slušati plač privilegiranih

ili podsmijeh neprivilegiranih

i obrnuto, pa unakrsno

preskakivati loše politike identiteta

unedogled, unatrag

slušam „Play Something Non-Polarizing“

Nestalnih frekvencija

slušam kako cesta skuplja slinu

i sprema se ispljunuti me što dalje od središta grada

  
    STANICA CENTAR (U IZGRADNJI).

UŽIVO NA RADIJU.

  
    IN ABSENTIA

     

    (julien)

    večeras imamo goste

znam, nešto ovdje nedostaje

trodjelne indie pjesme više

jednostavno nisu dovoljne

povlačim po podu prazne stolice

pojačaj mi ove mikrofone

jesu li ovi iz podrške već

na terasu stavili zvučnike?

pucketam prstima u eter

plješćem dlanovima blizu zida

jedino ti čuješ zvuk kako

u miksu struji kao organizam

posve mi je jasno, oduvijek shvaćamo ovo

skroz drugačije nego John Peel

pogledaj samo bend, dolje kroz prozor, ulaze

u zgradu radija kao da traže azil

očekujemo poplavu večeras, nitko

godinama ovdje ne mjeri vodostaje

ali večeras imamo goste

nešto ovdje nedostaje

    „dobra večer svima pored prijemnika

da, ovo je baš ta frekvencija

dobro došli u još jedno izdanje

emisije ‘In absentia’ gdje

bendovi sviraju u pravilu

bez barem jednog člana ili bez struje

uživo za grad, ovaj bend

nije bio kod nas u studiju od rujna

jer naravno, i večeras imamo goste i

da, netko ovdje nedostaje

naime bubnjar trenutno u gimnaziji

odmah iza ugla predaje

zadnji sat i priključit će nam se

negdje u razgovoru

kasnije

    oni se zovu samozatajno

Nestalne frekvencije

sviraju post-rock i, sufliraju mi,

poneke alt.country sekvencije

kažu da se dobro osjećaju

u pjesmi kada nastaje

tekstovi su

(kažem ja)
pastiche kasnih devedesetih

narativne strukture i nostalgije

i večeras će nam reći kako

nešto ovdje nedostaje

i da niti jednostavne indie pjesme

jednostavno više nisu dovoljne

    imate novi album vani,

zove se ‘Siječanj’

i nekako se provlači kroz

sve pjesme fenomen

radija kao krovna metafora ?“

     

    (jan)

    „pa…(uštimava gitaru)…svi volimo radio kao medij

i nekako nam je zanimljivo to

što je preživio sve promjene

i tehnološke potope

osim toga nalazimo fascinantnom činjenicu

da se stvari odvijaju u stvarnom vremenu

poput ovog sessiona
večeras u studiju

sigurno, svi će moći kasnije

preslušati snimku

ali samo oni koji večeras slušaju

čut će kako zvukom

(čuju se klavijature u pozadni)

zapljuskujemo zidove

grada baš

sada

dok govorimo“

     

    (julien)

    „ok, poslušajmo što nosite u sebi

s nama su Nestalne frekvencije

prepuštamo vam mikrofone

uživo na gradskom radiju

90,3 Mhz

slobodno pojačajte zvuk

ova pjesma zove se ‘Rezanje rubova’

večeras imamo goste

nešto ovdje nedostaje“

  
    KLJUČNE RIJEČI

(ZASIGURNO, GEMMA)

     

    (julien)

    ključne riječi:

surogat, simfonija,

radiofonija

    možda

da krenemo obrnutim redom

oni znaju da ne puštamo

stvari s top-liste

radiofonija je plafon i prosječni slušatelj

često zamjenjuje nas za autiste

kad naleti na nas na radioskali

    razmišljao sam puno previse

o nama i o ovom što radimo

bili smo pretpotopna djeca

i oboje nobody iz predgrađa

sasvim normalni klinci

s Avenije

u reflektirajućem staklu

vrijeme nas ostavlja savijene

zastani prije nego pustiš smetnje

ako čudno ti je

znam

i meni je

razmišljao sam, zasigurno, gemma

puno previse

stvari imaju posljedice

štogod napravili

mi interveniramo u tišinu

i u prazne papire

u ravni beep

u eteru

bojim se da ne izgubimo

ono što smo htjeli reći

bojim se da ne izgubimo nit

    samo riječi oduvijek moj su tool

pusti smetnje kao paraf, pusti,

tvoje nokturnalne garažne podloge

drže nas daleko ispod radara

    još malo i počinjemo

novu epizodu „Ključnih riječi“

na radiju

dolaze nam u goste profesori, docenti

uglavnom asistenti

i pokušavaju raslojiti fenomene

današnje kulture

na kontrapunktne čimbenike u eteru

i za to imaju trideset minuta

    moje radiodrame, gemma

pročitaju se u minute

i svi naslovi stanu na okrugli bedž

crno na bež u nekom kutu

revera tvog kaputa

i njima želim reći

dvije stvari

    prvo

da čekao sam tebe

ispred zgrade radija

nema veze koga zapravo

ili što u mojim mislima

čekao sam tada

čekao sam tebe

dok te još nisam poznavao

    drugo

da tkivo našeg „ja“ još uvijek

nije surogat radiodrama

uprizorena uživo

na polupraznoj off-sceni

iako projiciraju se po nama

često zasluge s odjavne špice

poslijepodnevnog programa

i naslovi pjesama

koliko god ponekad loše ovo izvodili

iz mog kuta gledanja

prati nas u stopu nešto kao

BBC-jeva filharmonija

u odijelu i kravati stojim ukipljeno

u mojim mislima, zatvorenih očiju

usred Principija

pod svjetlom reflektora

ogoljeni su temelji na kojima stoji grad

fotografija je posve crno-bijela

moja izvedba pušta „skarlet“

boju u mikrofon, zasigurno, gemma

a ovo u pozadini sasvim izvjesno je

orkestrirana simfonija

i shvaćam koliko mi nedostaje

upoznati dovoljno dobro

skladatelja

    ponekad možda sličimo na

znanstveni rad u laboratoriju

klinike za traumatologiju

kada čini se da nema nikoga

ovdje tko sluša ili čita u sebi

i kada napušta nas radiofonija

samo plafon i ja

i ti iza stakla

surogat,

simfonija,

radiofonija

    ključne riječi:

surogat, simfonija,

radiofonija

    samo riječi oduvijek moj su tool

pusti smetnje kao paraf, pusti,

tvoje nokturnalne garažne podloge

one drže nas daleko ispod radara

  
    RETINA. KOMUNICIRAMO NUTRINAMA.

     

    (gemma)

    dotaknula sam tvoj strah

od plutanja, ja pletem tvoj sound
u splav, tu nas nitko ne sluša

lampica žmiga, samo smo ti i ja

ti si velik i šamaraš besmisao, nastavljaš

kao da ne postoji ništa važnije

nikoga nema na ovoj frekvenciji, šaljem ti

novu stvar GoGo Penguina

u podlozi sve glasnije

    kad suzi mi se vidno polje, to znači

da mi oči upravo premazuju kistovima

siva vlakna prolaze

kao titl kroz suze

u retini

    o da, stavljam najbolje podloge večeras, znam

da pomalo krejzi je

najavljuješ impromptu večer radiopoezije

usne ti poprimaju okus mikrofona

kažeš, i prsti miris pregrijanih kabela

     

    (julien)

    kolažiramo antitijela

za Aveniju koja se konformira

     

    (gemma)

    i motri stvarnost

kroz cilindre, rasplinuto,

relativizira suze

na retina zaslonu tonskog pulta

    sužava mi se vidno polje

i nije uopće radio friendly
nisam spremna prihvatiti nikako

uzaludnost kao smetnje

na signalu, kao bitni

sastojak na ovoj frekvenciji

lijepim zvuk kao titl za suze

u povratnom paljenju

u retini

  
    K

     

    (julien)

    ja to zovem garažna metafizika

ti to zoveš jednostavno [ka:]

iznova siječanj, gemma

prikrada

se iza leđa

grada i prekriva nam oči

dlanovima nakon sumraka

i pita nas

tko smo i

zašto

s rupama u kišobranima

i fragmentima duboko u

ligamentima pita nas

zašto

raskopano središte naših

nutarnjih gradova

još uvijek ima oblik pitanja

kad ga više nitko

koga poznajemo ne postavlja

ozbiljno u urbanističkim planovima

danas svi putuju obilaznicom

ili koriste metro za odlazak na posao

stanica „Centar“ zatvorena je već

godinama i u fazi obnove trajno

iznova siječanj

raznosi lišće iza sljedećeg ugla

razlijeva svjetla semafora

kroz kapi u

unutarnjem odsjaju na naočalama

pa preko okvira na

cestu već pomalo

mokru ispod guma autobusa

i potplata

ja to zovem suburbana izvedena garažna metafora

ti to zoveš jednostavno [ka:]

i

sve to prikradanje

ugrađuješ

u svoje podloge, gemma, tkaš

u svoje instrumentale

s distanciranim glasovima

ili izoliranim zvukovima strojeva

koje si izrezala iz prostora usput

negdje među

odlučnim hodačima prema točki

[be:]

i nestabilnim operativnim sustavima

u stvarnom vremenu

zalutalima

u pletivo tvojih osjetila

na neuobičajenim frekvencijama

pohranila

kao okidače za otvaranje glavne teme

i klinove za bass linije, siješ ih kao
spleen među synthove samo

da ih rasplineš kasnije i sakriješ

kada

sve bude dostupno

a mi budemo

kupovali samo nostalgiju

i preuzimali odgovornost

postupno

    ja to zovem garažna metafizika

ti to zoveš jednostavno [ka:]

jer

kažeš

ne znaš li da

fragmentiranost je opet neuroza i ovog desetljeća

a ljudi oživotvoruju obrise zamagljenih identiteta

s rubova fotorobota kojima dos_toyevski ocrtava

naše nutarnje gradove u svojim recenzijama

otkinuti smo od čitanja

svog „ja“

skoro bez znanja

otkrivamo na sebi tragove štete

učestalo iznova

ovog siječnja

neki to zovu čudan zaokret u programskoj shemi

ka seciranju vlakana

ja to zovem garažna metafizika

ti to zoveš

jednostavno

[ka:]

    ti to

jednostavno

puštaš u eter

van

ja tada obično zašutim

i puštam

da umotaš grad

za spavanje

  
    PROCESI.

OKOMITA LINIJA.

     

    stanice: Abandon, Centar (u izgradnji), Kalvarija, Kip Gospe Žalosne

  
    MEZZANINE (NAŠA INAČICA MEĐUPROSTORA)

     

    (julien)

    pusti nešto za

nas

gemma

nešto od Laure Veirs, ako hoćeš

i pusti me

da ti obrišem suze

sve radiostanice nisu ih vrijedne, ovog

i bilo kojeg grada

svaki komad arta

pred njima se povlači u parket

u mrvicama i tamo raspada

radioskala je jednostavno premala da ih upije

i ne postoji medij

koji bi mogao primiti kvadratni

milimetar ovog međuprostora

ne bismo li, međutim,

baš večeras, gemma

trebali slaviti život

kad sjena smrti ponovno obilazi gradom

uvijek na isti način, uvijek na istim mjestima

stavi kaput, siđimo do Molo longa

pusti da se odvrti cijeli album, u čemu je razlika

svjetla grada trepere i ostaju nešto sasvim izvanjsko

za nas

     

    (gemma)

    obriši mi suze i uzmi mi kaput s vješalice

pustit ću ti Lauru Veirs samo zato što prosinac je

a znaš da poglavarstvo odnedavno pušta uživo i sasvim tiho

na razglas zadnjih pola sata programa gradskog radija

čitavom Avenijom

svjetlo u meni skoro ugašeno je, pomozi mi da ga održim

živim

večeras u metrou gužva je i pod nama podrhtavaju kolnici

naravno, sjećam se zime u našim međuprostorima

sjećam se mraza među nama na nedovršenim mostovima

obriši mi suze

sjednimo u mezzanine i pronađimo život ponovno

u zraku

između naših očiju

    pokrenut ćemo piratsku radiostanicu, naći pravni okvir

stabilizirati frekvenciju, emitirati iz kućnog studija ako treba

i nećemo biti prvi, ionako se posve mijenja paradigma

a radio je medij koji preživljava, modelirat ćemo novi app
gradit ćemo neku novu priču

u to večeras sigurna sam

    ukoliko imamo život u sebi ovaj trenutak je poklonjen

nebo nikad nije htjelo biti granicom ovog međuprostora, julien

gledaj kako me otključava, ono trajat će i kada

sva svjetla na Aveniji ugase se i kada pregore ulične svjetiljke

i kada ostanu samo prazne zgrade i plave linije parkirnih mjesta

ja znam da ovaj međuprostor preživjet će

uzmi mi ruku

    imam već par ideja za novi intro

  
    BITI OVDJE SADA

     

    (jonas)

    vrijeme ponekad mijenja način svog samoshvaćanja

a ponekad nas samo preoblikuje neprimjetno iznutra

i tako vidljivo izvana

trebam sigurnu stvarnost u sebi da je bolje

biti ovdje sada

od bilo kojeg drugog kuta gledanja

reci mi da nije moja krivnja

pritisni: šalji

    vrijeme ponekad kristalizira i izgubi se iz vida

ostavlja nas sa zvukovima, prostorom i doticajima

ipak, nitko me ne može uvjeriti da je lošije

biti ovdje sada

nego bilo gdje drugdje

bilo kada

reci mi da sam u krivu

reci mi da nije moja krivnja

pritisni: šalji

    vrijeme mi se ruga rastegnulo se kao žvaka

između fasada i fuga, očvrsnulo u žicu trapeza

nad Avenijom hodam i gledam te izvana

edith, dolje kroz plahte koje vijore

kao zastave grada na blagdan

hodam ovdje sada

provirujem kroz povez i ne padam

reci mi da nije moja krivnja

pritisni: šalji

    vrijeme je priča koja obećava previše, edith

mogao bih ti nizati sms-ove do sutra

trebamo neki jednostavni narativ da

se vratimo u biti ovdje sada

bio sam jutros na drugom krugu razgovora

za posao urednika u servisu za streaming glazbe

razmišljaju ozbiljno da me uzmu na godinu dana

prošle su dvije godine tapkanja u mraku

ne mogu više čekati

reci mi da nije moja krivnja

pritisni: šalji

    vrijeme je ispušteni svežanj balona bežičnih misli

kojeg svezao sam za gležanj i upravo

lebdi k prozoru tvog ureda

treba mi tvoja pomoć, ne mogu sam

biti ovdje sada

upravo su mi javili da sutra

u 9:00 počinjem raditi

ne mogu ti opisati kako se osjećam

predajem ti klince u 16:30, imam probu s

Nestalnim frekvencijama

reci mi da ćeš doći do tada

reci mi da postoji ovdje i sada

u kojem me voliš

reci mi da nije moja krivnja

pritisni: šalji

     

    (edith)

    propušteno vrijeme uvlači se u prašnjave zastore

i podmeće kosture u tvoje i moje međuprostore

prodire kao vlaga na moje najbolje predodžbe

treba mi netko tko će vrijeme provući kroz

iskupljenje

u nadubljoj tajnosti mene

(ovo kažem samo tebi)

postoji radikalna otvorenost za neko otajstveno

biti ovdje sada

i istodobno vječno

nije tvoja krivnja

pritisni: šalji

    zašto vrijeme promatraš kao negative

koji tek treba razviti u tamnoj komori, daleko od svih

vrijeme je svežanj balona kojeg uvijek

unaprijed pristala bih nositi

Avenijom, označi ga kvačicom na svojoj listi poklona

za mene

kad shvatiš kako smo mi jednostavno

biti ovdje sada

ili jednostavno nismo

u krivu si

nije tvoja krivnja

pritisni: šalji

    slikat ću te s prozora u crno-bijeloj tehnici

ne zaboravi se uhvatiti

za plahtu na putu prema

dolje, prema

biti ovdje sada

imaš višak slobodnog vremena

opraštam ti

nije tvoja krivnja

pritisni: šalji

    kažeš da nema zapleta ova priča i da bi nam trebalo biti žao

kažem: dramatika u nama je, samo koža ti je navikla na šavove

možda smo ipak prekvalificirani za zadnjih deset godina

civilizacije, nadam se da nije istina

odlazim na hodnik pričati sa sobom da me ne primijete

nadam se da neću povratiti u koš

pored fotokopirnog stroja

(opet)

nije tvoja krivnja

pritisni: šalji

    koliko teško može biti utjeloviti se u ovdje i

sada

i uopće biti

ako ti inbox bude poplavljen vodom

to sam samo ja, hodam po njoj i utapam se

povremeno, još dva sata do kraja radnog vremena

teško mi je odrediti koji bi bio najokrutniji mjesec

travanj zapravo i ne zvuči toliko lose

u usporedbi

krivnja je isključivo tvoja

ali prosinac me razoružava

preostalo suho lišće

oblikuje obruče u pokretu oko mojih koraka

to ovdje sada koje spominješ

postoji

poljubi klince za mene

stižem do 16:30

(nije tvoja krivnja)

pritisni: šalji

  
    GRADIM

     

    (dos_toyevsky)

    zašto art ostavlja uvijek nešto

kao gorko-slatki premaz na mašti

više gorko nego svježa karamela

manje kašasto nego prazan poklon

s mašnom

htio bih razrezati vrpce štitnika

od privida

preusmjeriti reflektor s trpećih umjetnika
art je izričaj i ujedno splet upitnika

razasut po Aveniji prostor koji peče

kao uvijek topao žig

s nutarnje strane zapešća

zatečeni smo

svakog jutra bez riječi i odgovora

kako mogu graditi ako

nemam ovaj odgovor, bolje da ostanem

nepomičan u mjestu i smrzavam se

na Aveniji

bolje da jednostavno šutim

ako nikad nismo bili slobodniji nego sada

a opet manje vrijede sve vrpce zapisa „Soničnih dihotomija“

i svi prošli i budući brojevi Kazališta lutaka

svi albumi Nestalnih frekvencija

sva napuštena industrijska ostavština u središtu grada

manje vrijede od bilo kojeg trenutka iskrenosti i

priznanja da nemam ovaj odgovor sada

bolje da pokažem prazne ruke nego da

gradim prostor koji je neodrživ

i koji neće govoriti ništa vrijedno

nikome niz vrijeme

bolje da se posvetim skidanju štitnika

s rubova Avenije, kako bismo je vidjeli jednom

kakva uistinu jest

bolje da šutim

jan iz Nestalnih frekvencija

snimio je s bendom zadnji album i sada

odlazi u posvećeni život, ne ulazim u detalje

želim kleknuti ispred ove dvije činjenice

jan shvaća da je ovaj međuprostor nas i Boga

nešto najvažnije na svijetu

a ja onaj odgovor jednostavno nemam

zato bolje da šutim i kleknem u sebi

dobro će mi doći sad

da malo smrzavam se

sniježi i nema

nikoga na cesti

  
    GOVORIM BAZIČNO

     

    I.

    (jan)

    povlačim se iz prostora, ostajem prisutan u porama

nisam imao izbora, zaštitio sam nutarnje gradove u korama

istina je veća od činjenica, osjećam da kradem vrijeme

ne mogu više zadržavati ovo svjetlo u meni koje stvara me

ništa ne poduzimam, samo primam ljubav koja preobražava

tražio sam je u prostoru posvuda, bio sam miner njenih tragova

nisam očekivao da će ona pronaći mene usred ovog međuprostora

mogao bih provesti vječnost gledajući kako žeđa svaki otkucaj

humanuma

u nama

     

    II.

    (edith)

    želim se nasloniti na treptaj beskonačnog, jonas

ne uspijevam se izraziti

čuvaj mi mjesto u našem mezzaninu, čuvaj me od žalosti

tuga je odavno med koji se širi preko svakog prostora

čuvaj mi mjesto pored sebe, spremna sam ga svakim udisajem braniti

rudarim po suzama, restauriram knjige u bibliotekama, krvarim

dok ne dođe milost kao bura koja me propuhuje i probija

kroz prsa, ona pali svjetlo u mojim rukama, moji dlanovi

gore na tvojim obrazima

naša djeca smiju se i žele da ih gledamo kako nastaju

u njihovim međuprostorima

     

    III.

    (julien)

    ovo može napisati samo onaj tko je siguran, gemma

„Govorim bazično“ zove se ova radiodrama

i izvodim je uživo

    [kao i uvijek, scenografija uglavnom nije stvarna, grad je pozadina stejdža

ti i ja smo tu, na Molo longu, glazba je između dream-popa i shoegazea
zatvaram oči i metro na trenutak ostaje bez struje, ti ne vidiš

ali iza tvojih ramena zgrade se pulveriziraju u slojevima…]

    previše puta lokve na Aveniji oblikovale su potop

ne želim gledati kako vrijeme fosilizira nas u prostor

želim sačuvati budućnost koju vidim u tvojim očima

ulazimo opet u nešto novo, ali ovaj put ne kočimo

carstva se ruše i mijenjaju, ovaj međuprostor traje vječno

nešto sakramentalno jedino je svjetlo koje na Aveniji

ostaje upaljeno

  
    ABANDON

     

    (jan)

    kada su godine što dolaze trebale biti

kistom blindirane u statični dripping
boje po cipelama, pokazao si mi

da se najvažniji trenutak slike nalazi

iznad platna, u gustim linijama tempere u zraku

u zamrznutom kadru, prije nego konačno padnu

u zamahu ruke koji želi zahvatiti u stvarnost

kada ispod Tvog dlana

zadrhti chiaroscuro i čak i tama postane pomična

i lijepa u svojim nijansama

    našao si me kao ničiji posjed tamo

gdje se odbija zvuk među vlažnim zidovima

kako izmičem isprekinutim beatovima, gladan

otvorenih priča

iz kojih krvare prerano iskopane kraste

i napušteni nutarnji industrijski kompleksi

proširuju se na izložbene prostore

naših ideja

gaze nas ruzinavi vagoni uvijek istog

    Ti uvijek sve činiš novo

    zato želim potpuno

prepustiti Tvojim povojima

previjanje mojih promašaja

ne želim biti abandon

bez Tebe proziran ispod

boje kad se osuše

    svaki grad ima aveniju

svaka avenija ima infrastrukturu

koja ostavlja presliku u našoj svijesti

pa njome mjerimo zauvijek sve

pješačke zone svijeta

razvijamo njihove fotografije

u lokvama kiše, sušimo ih

sve dok ne izađemo iz fokusa

skrivamo negative u izloge

za slučajne prolaznike

dok se ne prepoznaju na njima

    našao si me kao ničiji posjed

tamo gdje prazne listove papira

potisnuti zrak pribada na prozore

vlaka nakon izrona iz tunela u središte grada

čekao si da iziđem na stanici „Centar (u izgradnji)“

i presjednem na Okomitu liniju

tamo gdje čelične konstrukcije još vise iz betona

tračnice završavaju u zraku, žarulje se pregrijavaju pod naponom

nisam vidio nikog drugog u vagonu, čekao si me

na izlazu iz pothodnika

pogledao sam gore

    Ti uvijek sve činiš novo

    zato želim potpuno

prepustiti Tvojim zavojima

brze vlakove mojih podzemnih željeznica

ne želim biti abandon

nepomičan iza vlakana papira

u vremenu dok se ne razgradim

  
    SAKRAMENTALNO (RADIOPOEZIJA)

     

    (gemma)

    upijam mjesta i zvukove

kad proviri im sunce iza ljuske

funkcioniram na drugačiji način

od većine ljudi koje poznajem

karakterne analize nesvjesno

prevodim na šumove i beatove
možda prepoznaš fragment sebe

kroz eter, kad ušuljaju se

    u prostor tvoje pažnje

kad zakoračiš na pokretne stepenice

ili na pauzi dok prstima prelaziš

naslove na polici knjižare

polako tipkam na klaviru

tvoje fragmentarne sonete

uvezujem ih u elektronske knjige

plastificiram u moje podloge

    kažeš da odrezali smo bitak

i ne znamo tko smo više i da,

ako svijet je teatar, nikoga baš

ne zanima što je ispod maske

pročitali smo nešto važno

pročitali smo u sebi, julien

između tebe i mene nešto

sakramentalno

u svijesti neprestano iskače

    već prije umrli smo jednom, julien

sjećaš li se te tužne price

kada zatvorili smo granice našeg „ja“ i

samoj Ljubavi rekli smo „ne“

Avenijom su letjeli komadići papira

lišće se povuklo iza ugla

kišilo je fragmente, nebo se ulijevalo

u nas i skoro iscurilo je

    govorilo nam je bazično,

kišom, bez interpunkcije

raspala su se od vlage

naša sebstva i sve njihove kutije

i svi slojevi kartona

svake suvišne informacije

govorilo je izravno istinu o nama

u nešto sakramentalno

oblikovalo nas je

    pusti večeras ovu kišu da pada u eter

četvrt sata da se prolije

posvuda po gradu sve vrijeme

predviđeno za rubriku

radiopoezije

    što misliš o tome?

  
    PROCESI

     

    julien

piše program za sutrašnje pilot-poslijepodne

nove privatne radiostanice

gemma

urezuje podloge na vinil

    „koncert Nestalnih frekvencija za prvu transmisiju“

vrišti s plakata po čitavom gradu

uz novu frekvenciju

i svi odmah shvaćaju što se događa

    jan

šeće gradom moleći u sebi

dok promatra hodače

sasvim obična večer u gradu

moglo bi se reći

    samo što sve nekako miriše mistično

kao da događaju se procesi

daleko ispod radara, skicirani

putem u džepnim notesima

iz kondenziranog daha na Aveniji

dok zima ogoljuje i bjesni

neprimjetno i ujedno himnično

rađaju se procesi

    edith je

prekjučer dala otkaz

razvozi, šeće klince i jednostavno, za promjenu

provodi vrijeme s njima

jonas

uređuje novi streaming glazbeni servis

i slaže playlistu novog vala britanskog jazza

za prvi dan na poslu

sutra izlazi novi i ujedno posljednji album

„Siječanj“

Nestalnih frekvencija

    dos_toyevsky

stoji oslonjen na stup

ulične rasvjete ispred biblioteke

čeka da zatvore se željezne rešetke

petkom navečer nitko više ne posuđuje knjige

ne_mirovsky

izlazi iz restorana preko puta

prilazi mu i pita ga

jesu li ovo njegovi papiri koje raznosi vjetar

ulicom i pribada ih na prozore i izloge

na njima

svaka riječ je prekrižena

i nijedna nije kadra

    u sebe zatvoriti večer koja miriše tako mistično

kao da događaju se procesi

daleko ispod radara

skicirani putem u džepnim notesima

iz kondenziranog daha

dok dolje na Aveniji zima okoštava i ledi

neprimjetno i ujedno himnično

rađaju se procesi

  
    skarlet_p

    Rođen 1983. u Rijeci. U svim svojim tekstovima gradi priču unutar mikrosvemira grada Rijeke, provučenog kroz leće mističnog realizma, na liminalnom prostoru stvarnosti i fikcije. Njegovi „klasični“ likovi – jonas, edith, julien, gemma, jan, bella, dos_toyevsky, ne_mirovsky i drugi – filtriraju stvarnost i odašilju sliku grada koji možda nije vidljiv, ali zbog toga nije ništa manje prisutan ili prepoznatljiv.

    Objavio: Vodič kroz nutarnje gradove za commutere (poezija, 2013), Nestalne frekvencije (poezija, 2014). Avenija : dokument jednog vremena i međuprostora (roman u stihu, 2015), Sad se napokon mogu popeti stepenicama (roman, 2017).

